text:
Benvegnui
Sto chì o l’é un motô de reçerca in scî diçionäi do ligure. Pe-o momento se dispoñe de sti diçionäi chì:
- Diçionäio zeneise-italian «Giovanni Casaccia» 2ª ed. (1876).
- Diçionäio zeneise-italian «Giuseppe Olivieri» (1851).
- Diçionäio de Sorli e do noveise «Stefano Ferrarazzo» (2002).
Se conta d’arrivâ à dispoñe d’unna colleçion de diçionäi de varietæ liguri, e no solo do zeneise.
I diçionäi stòrichi son stæti digitalizzæ segondo a grafia inta quæ son stæti scriti. Un o peu çercâ e poule segondo a grafia che gh’é ciù cao tra quelle che se deuvia oua, sensa beseugno ch’o l’agge da imprende quella di testi originäi. De base, chì se deuvia a grafia da tradiçion lettiäia, segondo e normative misse à ponto pe-a pagina in zeneise do Secolo XIX e pe-e atre iniçiative che a-a giornâ d’ancheu veuan mette torna o zeneise in önô de lengua scrita de lettiatua e d’atri uxi: a l’é a mæxima grafia de collañe de poexia E restan forme (ed. Zona) e de pròsa Biblioteca zeneise (ed. De Ferrari), do giornale O Stafî, de ciù d’un progetto scientifico e d’atre impreise, comme a verscion ligure de Facebook.
Tutti i scriti che s’attreuva chì son stæti digitalizzæ in automatico con unna ræ neurale inandiâ pròpio pe-o ligure, e gh’é a poscibilitæ che ghe segge di erroî de trascriçion.
Arregòrdo. Sto progetto o l’é portou avanti da di volontäi. Ti ne veu aggiuttâ? Se ti gh’æ de idee pe fâlo megio, ò di conseggi pe di diçionäi da azzonze, scrivine à info@ligu.re!


c: text/html

text:
Sanfornia
Sanfòrnia (da-o latin sumpònia[1]), strumento idioffono (ò lamelloffono) à peçigo.
Descriçion[modìfica | modìfica wikitèsto]
A sanfornia a l'è composta de 'n tiâ de færo fæto a scarpa d'aze co-e branche alonghie e paralelle, e de 'na lengoetta d'âçâ assódâ into mezo pe 'n estremitæ, co-in peçin e 'n riçço insce l'estremitæ libbera.
A se sœunna arembando e doe branche a-a superfiççie esterna di denti incixivi e metendo in vibraçion a lengoetta co-in dio. No se deve adentâ e branche e bezœugna tegnî i denti imbágiǽ pe lasciâ passâ a lengoetta. A cavitæ orale do sunao a serve da cascia de ressonança. Cangiando a poxiçion da lengoa inta bocca (saiv'a dî, cangiando a forma do crœuzo da bocca) se pœu produe de notte despæge. Inspiando e bofando se pœu amplificâ o son.
A l'è un di strumenti muxicæ ciu antighi che ghe segge, za conosciua a-i tempi di Romoen.
A l'è difuza inte squæxi tutto o mondo, sciben che-i varri modelli pœuan diferî benben pe forma e materiæ.
O compoxitô aostriaco Zanzorzo Albrechtsberger inta segonda meitæ do '700 o scrisse doi conçerti pe sanfornia, amandoin e orchestra.
Atri scignificæ[modìfica | modìfica wikitèsto]
In zeneize o terme "sanfornia" o l'è dœuviao pe indicâ ascì l'organo sessoâ feminin. Da chì o l'è passao a scignificâ "donna" in termi desprexativi[2], ópù "bóxía". [3]
Coixitæ[modìfica | modìfica wikitèsto]
- Inta comeddia zeneize de præ Persoglio "O pugnattin d'óo" gh'è doi personaggi feminin che se ciamman "Menimpisti" e "Sanfornietta".
- A paola "sanfornia" a g'ha a mæxima etimologia de l'italiaña "zampogna" (zen. muza, da-o lat. symphōnĭa, da-o gr. σuuϕwvίa).[4]
Notte[modìfica | modìfica wikitèsto]
- ↑ http://www.francobampi.it/zeneise/lengua/etimologia/s.htm
- ↑ "quell'ätra sanfornia da Lûçia, figgia do Brigoëlo" Præ Persoglio, "A figgia dottôa", 1894
- ↑ "Sei voî che andæ semmenando queste sanfornie" Steva de Franchi, "Ro ritorno non previsto", 1772
- ↑ Vocabolaio Treichen, lemma "zampogna"
Atri progetti[modìfica | modìfica wikitèsto]
- Wikimedia Commons a contêgne di files in sce Sanfornia

robotstxt: allowed

filter: keep


text:
Tasmania
A Tasmania (Tasmania in ingleize ascì) a l'è un stato de l'Australia, a so capitâ a l'è Hobart.
Etimologîa[modìfica | modìfica wikitèsto]
O nomme o vegne da o navegatô olandeise Abel Tasman, primmo europeo a dâ notiçia de l'isoa. Abel Tasman o l'aveiva dæto o nomme de Tæra de Van Diemen (Anthoonij van Diemenslandt in olandeise), o nomme Van Diemn's Land in ingleise o l'è stæto usou da-i ingleixi pe a colonia fin a o 1856, quando o l'è stæto scelto o nomme d'ancheu.
Stöia[modìfica | modìfica wikitèsto]
Atri progètti[modìfica | modìfica wikitèsto]
- Wikimedia Commons a contêgne di files in sce Tasmania


text:
Taggia (comun)
Tagia (ascì Tàggia, Taggia in italiàn) a l'è ina cumǜna de 13732 abitànti ch'a se tröva int'a Pruvinza de Imperia (dati agiurnài au 2022).
Geugrafìa
A cumüna a cumprende u teritòju de dui diferenti paìsi, chélu de Tàgia, ch'u ghe dà u nome, e chélu de Àrma, càxu che int'a pruvinza u se tröva numa intu capulögu, furmàu da Ineja e U Pòrtu.
Cumplescivamente u cunta 'na süperfìcie de 31,36 chilometri quadri, estesa surveciü int'u bassìn de l'Argentìna, tantu inta zòna de chélu valùn, quantu di sò afluènti, cume l'Oxentìna, ch'u se ghe zunta in lucalitài San Zorżu.
Tàgia
Sentru abitàu a tréi chilòmetri daa maìna, u l'è u nücleu ciü antìgu di dui, sciü a spunda de drìta du s-ciüme Argentìna. U sò nucleu uriginàiu, l'antìga Tabia medievàle, u l'è staitu tiàu sciü inturnu au priuràu benedetìn da Nostra Scignùa du Canéu.
Àrma
Edificàu lòngu a còsta, pìja u nome daa grotta ciamà Arma da Nunzià, ai cunfìn cun a cumüna de San Remu, scituà au de sùta du prumontòju cun u stézzu nòme. Svilüpàu ciü ressentemente, u cröve chéla parte finàle da ciàna furmà daa s-ciümàja de Tàgia, ciü in autra parte culucà inta zona li de daré, i cuscì diti Casteleti. A sti chi a se zunze pöi a pàrte növa, lòngu a stràda de culegamentu cun Tàgia.
Cunfìn
Tàgia a cunfìna a nòrd cun Baücu, Seriana (versu punente) e U Dusséu (versu punente), Preabrüna, U Castelâ e A Rìva a levante e San Remu a punente.
Stòia
Pòsti de interesse
Ecunumia
Cultǜa
U dialetu de Tagia
A Tagia a se parla ina variante da lénga lìgüre, de tranżiziùn tra u Lìgüre de punente e chélu de sentru-punente, definìa, pe e sò influenze da Pietro Varese Mèe Ligüre Pruvenzale. [4]
Pe sarvà stu dialetu chi u l'è staitu pübricàu in glusariu etimulogicu ascì, du 2019, cüràu da Costante Lanteri e Silvio Balestra.
De seguitu a tabèlla da grafìa da éli adutà.[5]
Fèste e fée
Vie de cumünicaziùn
- Tagia a l'è servìa da 'na Staziun feruviària sciü a Feruvìa Zena-Vintimija.
Autri prugèti
- Wikimedia Commons a contêgne di files in sce Taggia
Nòtte
- ↑ (IT) Bilàncio demogràfico ànno 2022 (dæti provizöi), ISTAT.
- ↑ Clascificaçion sismica (XLS), in sce protezionecivile.gov.it.
- ↑ Legge 26 agosto 1993, n. 412, alegòu A, Tabélla di gràddi/giórno di Comùn pe Región e Provìnsa (PDF), in sce efficienzaenergetica.acs.enea.it, 1 màrso 2011, p. 151. URL consultòu o 25 arvî 2012.
- ↑ https://pietrovaresemee.wixsite.com/ligureprovenzale
- ↑ (LIJ, IT) Costante Lanteri e Silvano Balestra, Glossario etimologico del dialetto di Taggia, Tàgia, Phobiblion edizioni, 2018, p. 11.


text:
Antoine Lavoisier
Antoine-Laurent Lavoisier (Parigi 1743 - 1794), sciençiato.
Lavoisier (Louvre)
Dæti personâli
Mòrte: 1794
Âtre informaçioìn
Vìtta[modìfica | modìfica wikitèsto]
Figgio de 'n notto avocáto parigin, o fu indriçao da-o poæ verso i studdi giuridichi. O no trascurò tuttavia e sciençe e o seguì di corsci de matematica e de fixica, de botanica (co-o B. de Jussieu) e de chimica (co-o Guillaume-François Rouelle). Into 1767 o l'acompagnò o geologo J.-É. Guettard inte 'n viægio d'esploraçion inte l'est da França, conlaborando coscì a-a realizzaçion da primma mappa geologica de França. Un so travaggio in sce-o megio mettodo pe inluminâ e stradde o fu premiao da l'Académie royale des sciences de Parigi, da quæ o divegne membro into 1768. Into mæximo anno o l'intrò a fâ parte da Ferme ch'a l'aveiva, da-o governo françeize, l'apâto da recugeita de imposte e de tasce.
I so primmi loei scientifichi riguardon l'idraolica, l'idrometria e a meteorologia, ma into 1770 o vozette a so atençion a 'n annoso problema chimmico: a (presonta) transmutaçion de l'ægoa in tæra. Adotando un seveo aproccio quantitativo - ch'o rivela a so fiduccia inti strumenti de mezua e l'utilizzaçion impliçita da lezze de conservaçion da mateia - Lavoisier o dimostrò che l'ægoa a no se convertiva in tæra. O problema di elementi chimichi o fu aloa posto a-o centro da so riflescion e da so indagine fixico-chimica. Scin da-i exordi da so carea Lavoisier o vègne consapeive che-a scoverta do S. Hales (1727) da combinabilitæ chimica de l'aia a l'ea un avegnimento coscì nœuvo da impoñe a necescitæ de rivedde tutte e conceçioin chimiche scin a aloa açettæ.
O 1772 o fu un anno cruxâ inte so riçerche: o l'effettuò di esperimenti con di aparati pnœümattichi e, o 1° de novenbre, o depoxitò presso l'Académie un prico ciuzo into quæ o l'anonçiava che i fenommeni da combustion do sorfano e do fosforo e da caçinaçion di metalli ean dovui a-a fissaçion d'aia e che quindi quest'urtima a l'ea a caosa de l'aomento in peiso di produti rispetto a-i reagenti de partença. E so concruxoin aparivan decisamente everscive rispetto a-e conceçioin flogisteghe açettæ a quello tempo. A-o prinçippio do 1773 o Lavoisier, vegnûo a conoscença de scoverte ingreixi in sce-e diferente aie (gas), o l'intrapreize un scistematico esamme crittico de conceçioin notte in sce l'argomento, spinto da l'exigença de 'na so veificaçion.
Into zenâ do 1774 o pubbricò un volumme de Opuscules physiques et chimiques e into novenbre do mæximo anno o lesse a l'Académie una Mémoire sur la calcination des métaux dans les vaisseaux fermés, inta quæ o confermava che l'aomento in peiso di metalli sottoposti a caçinaçion inte di reçipienti seræ o no derivava da-a mateia do fœugo ma da-a combinaçion de l'aia, serâ into reçipiente, co-i metalli. Inta Mémoire o Lavoisier o no specificava o tipo de gas responsabile da caçinaçion, ma into 1775 o ciarì che l'aia fissa (CO2) do J. Black a l'ea 'n composto e che l'aia capaxe de fissâse inti metalli e inti corpi sottoposti a combustion a l'ea un'aia eminentemente respiabile. Tra o 1775 e o 1777 o l'anonçiò, in despæge Mémoires, che l'aia atmosferica a l'ea 'na mescciua de gas, constituia prinçipalmente da 'n'aia eminentemente respiabile (oscigeno) e da 'na mofeta atmosfeica (azoto).
Coscì o Lavoisier o poette concludde che i procesci de caçinaçion, combustion e respiaçion ean dovui a-a fissaçion de l'oscigeno de l'aia e no a-a sciortia de flogisto. Contempoaniamente a queste riçerche o Lavoisier o se dedicò a-o studdio da compoxiçion di accidi. Avendo osservao che i acidi do sorfo e do fosforo ean produti da-a combinaçion de l'aia eminentemente respirabile o consciderò quest'aia o principe oxygine, o prinçipio generatô di acidi. O Lavoisier o zonse a-a concruxon che tutti i acidi risurtavan constituii da di elementi specifichi (sorfo, azoto, fosforo, carbonio, ecc.), da 'n prinçipio oscigeno e da l'ægoa fornindo, pe-a primma votta inta stoia da chimica, un ciæo modello fondao in sce-a compoxiçion de sostançe ch'o l'aiva comme fulcro l'oscigeno.
A partî da-o 1776 Lavoisier o visse e o l'œuviò presso l'Arsenal de Parigi co l'incarego de sovrintende a-a produçion da povie da sparo e a-a riçerca de fonte naturæ do sânîtro. Into so laoeio presso l' Arsenal o se dedicò a-o studdio scistematico (co-a collaboraçion do P.-S. de Laplace) do fœugo, ch'o l'aprodò a-o concetto de "fluido igneo" ò "calorico". Pe-o Lavoisier tutti i fenommeni termichi ean dovui a 'na sostança ignea, sottî, imponderabile ch'a l'ea boña a existe segge libera inte l'atmosfea segge combinâ inti corpi. I cangiamenti de stæto di corpi ean dovui a 'na maggiô ò minô quantitæ de fluido igneo combinao. A conceçion lavoisieriaña do calorico a l'aveiva una forma quantitativa (o Lavoisier e o Laplace apronton un calorimetro a giaçça pe mezuâ i caloî specifichi) e a l'ea caratterizzâ, a livello epistemologico, da 'n forte strumentalismo. I loei do Lavoisier e do Laplace in sce-o calô costituin perçò a dæta de nascita da termochimica.
A-o prinçippio di anni ottantao Lavoisier, co-a conlaboaçion primma do Laplace e da pœu do J.-B. Meusnier de la Place, o començò a compî di esperimenti d'anallixi e scintexi de l'ægoa e o dimostrò che l'ægoa a l'ea 'na sostança composta. A-o contraio do H. Cavendish, ch'o l'aveiva effettoao di esperimenti scimili, o chimico françeize o l'afermò con ciæça che l'ægoa a l'ea o risurtao da combinaçion, in proporçioin definie, d'idrogeno e d'oscigeno. Forte de questa urteriô scoverta ch'a s'inseiva perfettamente into nœuvo quaddro interpretativo di fenommeni chimichi, o lesse into 1785 a l' Académie e Réflexions sur le phlogistique, veo spartiægoe inta stoia da chimica, inte quæ o l'ataccava frontâmènte e dotriñe basæ in sce-o flogisto. Co-a conlaboraçion di chimichi L.-B. Guyton de Morveau, C.-L. Berthollet e A.-F. Fourcroy - che s'ean convertii a-a chimie nouvelle - o Lavoisier o pubbricò into 1787 a Méthode de nommenclature chimique, ch'a conten una radicâ e scistematica riforma do lenguaggio chimico. A Méthode a l'introdusse a primma nomenclatua chimica scistematica e a segnò a scomparsa di vegi e fantaxioxi nommi: di termi comme oscigeno, azoto, carbonio, idrogeno, ecc., i suffisci -oso e -ico pe-i acidi, -ito e -ato pe-e sæ trœuvan chì a so primma formulaçion. Into 1789 o pubbricò o Traité élémentaire de chimie, un di gren scriti da sciença ocidentâ.
In quest'œuvia o Lavoisier o l'espose a so nœuva teoria antiflogistega, o dœuviò o nœuvo lenguaggio chimico e o l'inlustrò e so conceçioin in sce-a sciença e in sce-o lenguaggio, basæ in sce-a filosofia do E.-B. Condillac. Into trattao se ritrœuva a formulaçion espliçita da lezze da conservaçion da mateia e una nœuva conceçion di elementi chimichi. E novitæ inta conceçion do Lavoisier son da riçercâ no tanto inta definiçion de elemento quanto into refúo de determinâ a prioî i elementi chimichi di còrpi: solo i esperiençe concrete, sostègne o Lavoisier, pœuan indicâ con precixon e sostançe elementæ o numero de quæ pertanto o pœu variâ co-o progresso di metodi de indagine. Inoltre o stabilì che i elementi constituiscian l'invariante de transformaçioin chimiche durante e quæ, de fæto, a qualitæ e a quantitæ di elementi a se conserva. O Lavoisier o deliniò into gio de pochi anni una nœuva inmaggine da sciença chimica, inteisa comme construçion teorica rigooza, verificâ da de morteprixe esperiençe e caratterizzâ da 'n lenguaggio specifico. L'œuvia do Lavoisier a portò a l'avento de 'na vea e proppia "rivoluçion chimica" e o so Traité élémentaire o l'ebbe un'influença enorme in sce-a chimica, paragonabile a quella eserçitâ in sce-a fixica da-i Principia mathematica de l'Isaac Newton.
O Lavoisier o l'aveiva una strazordenaia capaçitæ de lavô. O s'ocupò, otra che de fixica, de chimica e de sciença in gennere (o fu, tra l'atro, o fondatô di Annales de chimie e o riformatô, into 1785, de l'Académie), d'economia politica (o l'apartegniva a-a corente fixiocrattega), d'agronomia (da-o 1778 o l'installò una fattoia sperimentâ vexin a Blois), de politica fiscâ e finançiaia, de tecnologia, de instruçion pubbrica e de riforme into campo sanitaio, uspiæo e de l'ascistença a-i povei. A-o prinçippio do 1788 o començò a ocupâse de chimica fixiologica co-o A. Seguin, ma o scciœuppo da rivoluçion e e vexende politiche ghe consentin de completâ solo che doe memoie dedicæ rispettivamente a-a transpiaçion e a-a respiaçion animâ, di contributi importanti a-a nascente chimica fixiologica. Pù essendo un faotô de l'introduçion de riforme into scistema politico françeize, o Lavoisier o divègne sempre ciu ogetto d'atacchi da parte do J.-P. Marat e di giacobin in quanto accademico e fonçionaio de primmo cian de l'ancien régime.
O so prestiggio scientiffico o no gh'evitò a ghiggiottiña into 1794.
Conligaménti esterni[modìfica | modìfica wikitèsto]
- Wikimedia Commons a contêgne di files in sce Antoine Lavoisier


text:
Pantalera
A pantalera (sàiva a dî "toâ" in piemontéize, dîta balón a-a pantalera ascì) a l'é 'n zêugo de squàddra asæ scìmile a-o balón, do quæ a peu êse consciderâ a sò variànte ciù tradiçionâle. A pantalera a vén praticâ sorviatùtto into Bàsso Piemónte, spécce tra a provìnsa de Cùnio e quélla de Àsti, ma a l'êa ancón prezénte inte pàrte da Ligùria ascì, prinçipalménte inta valàdda da Bórmia.
A ciù inportànte diferénsa inte régole do zêugo a conscìste into fæto chò-u balón, a-o moménto da batûa, o no vén corpîo co-o pùgno ma tiòu in sce 'na toâ de légno, dîta apónto pantalera, ch'a l'é inclinâ, arenbâ a 'na miâgia e rifinîa con de listélle che dàn de deviaçioìn iregolâri a-o camìn do balón. Aprêuvo a-e particolaritæ do cànpo, inta pantalera gh'é bén bén de diferénse tra 'n pòsto a l'âtro, co-a prezénsa de vàrri eleménti architetònichi cómme grondànn-e, pòrte, scæn, lanpioìn e pogiöli che réndan asæ inprevedìbile o camìn da bàlla[1].
Régole[modìfica | modìfica wikitèsto]
A ciù pàrte de régole da pantalera a l'é in comùn co-o balón tànto che, de fêua che pe-e diferénse, o regolaménto ofiçiâ o rimànda a quéllo de l'âtra disciplìnn-a.
Cànpo de zêugo[modìfica | modìfica wikitèsto]
Pe quànte o rigoàrda o cànpo de zêugo o dêve sodisfâ i requixîti di cànpi arangiæ do balón[2]; pe de ciù, l'é vietòu zugâ inti sferistêi da Série A e, pe quélli da Série B, l'é necesâia 'n'outorizaçión[3]. Inti cànpi de zêugo a caraterìstica ciù particolâ a l'é dónca a prezénsa da pantalera: 'na toâ de légno ch'a dêve avéi 'na longhéssa conpréiza tra i 120 e i 180 cìtti e 'na larghéssa de 80-100 cìtti. A sò altéssa da-o terén a càngia in sciâ bâze do cànpo ma, a ògni mòddo, a se dêve trovâ lóngo un di fiànchi magioî do cànpo e a dêv'êse inclinâ. In sciâ fàccia de d'âto da pantalera dêvan pöi esîghe de listélle perpendicolâri, inte 'n nùmero conpréizo tra 5 e 8[4].
L'é poscìbile, ma no òbligatöio, indicâ pe tæra 'n coridô de slànso, co-ina lìnia de batûa scitoâ a 'na distànsa màscima de éutto mêtri da-o prinçìpio da pantalera, óltre che de 'na larghéssa magiô de un mêtro e mêzo. No l'é òbligatöia mànco a lìnia de fóndo cànpo de la da pantalera ma, into câxo a foîse segnâ, a l'é da métte a ciù de sétte mêtri lónxi da-a fìn da toâ[4].
O zêugo[modìfica | modìfica wikitèsto]
A diferénsa prinçipâ into zêugo a l'é dovûa a-a prezénsa da pantalera: defæti no ghe saiâ l'açión da batûa, ch'a l'é sostitoîa da-o slànso da bàlla in sce sta toâ chi. Pò-u slànso l'é poscìbile pigiâ l'asbrîo, che però o l'é da limitâ inte 'n'àrea co-ina distànsa mìnima da-a pantalera de 5 mêtri. O slànso, ch'o vêgne efetoòu da-o zugòu dîto batitô ò campau, o l'é lìbero, co-a sôla régola da coscì dîta "spalétta": sàiva a dî chi-â bàlla a no peu êse tiâ alsàndola ciù in âto da spàlla prìmma do slànso mæximo[5].
O contèzzo di pónti o l'é pægio a quéllo do balón, co-a diferénsa chò-u nùmero màscimo de càcce o l'é de dôe, con l'inversción de cànpo ch'a l'é da fâ cómme a segónda càccia a l'é segnâ in sciô cànpo. De régola, inta pantalera a l'é prevìsta a modalitæ di vantàggi, co-o zêugo che, a-i 40 pâri, o vên goâgnòu da-a squàddra ch'a l'arîva a doî chìnze de destàcco in scî aversâi[6].
In sciâ fìn, gh'é 'n'integraçión a-i câxi de fàllo: l'é defæti consciderâ tâ ògni açión ch'a pórta a bàlla in sciâ proieçión da pantalera in sciô terén; 'na bàlla che, dòppo o bótto in sciâ toâ, a va a-o xêuo a-o de la da lìnia de l'àrea de slànso e 'na bàlla ch'a sbàtte cóntra a miâgia derê a-a toâ sénsa avéila tocâ[7].
Conpetiçioìn[modìfica | modìfica wikitèsto]
De pantalera o no vên inandiòu 'n canpionòu cómme pe âtri zêughi sferìstichi, a ògni mòddo gh'é di tornêi asæ avoxæ che se zêugan co-ina cadénsa anoâle. Tra quésti o ciù inportànte o l'é o coscì dîto "tornêo di pàixi", ancheu arivòu a-a sò trentaçinquêxima ediçión, e ch'o védde a parteçipaçión de inportànti zugoéi de balón ascì. In sciâ bâze do nùmero de squàddre iscrîte o peu êse spartîo in sce ciù série, vegnìndo inandiòu cómme 'n canpionòu picìn. L'atoâle detentô do tornêo, arivòu a-a sò 36° ediçión, o l'é a squàddra de Bosia[8].
Segóndo o regolaménto de sta disciplìnn-a chi, i tornêi dêvan êse outorizæ da-a F.I.P.A.P (Federaçión Italiànn-a Balón, Federazione Italiana Pallapugno in italiàn), a quæ a ne peu delegâ l'òrganizaçión a di comitâti ò de socjêtæ tèrse, decidéndo ascì se consentî a partecipaçión a-i zugoéi profescionìsti de balón[9].
Nòtte[modìfica | modìfica wikitèsto]
- ↑ (IT) Pantalera - Scîto ofiçiâ da Federaçión Italiànn-a Balón, in sce fipap.it. URL consultòu o 29 agòsto 2022.
- ↑ (IT) Régola 2 - Cànpi (PDF), in Regolaménto técnico balón a-a pantalera, Federaçión Italiànn-a Balón, 2017, p. 3.
- ↑ (IT) Régola 1 - Regolaménte generâle (PDF), in Regolaménto técnico balón a-a pantalera, Federaçión Italiànn-a Balón, 2017, p. 3.
- ↑ 4,0 4,1 (IT) Régola 3 - A Pantalera (PDF), in Regolaménto técnico balón a-a pantalera, Federaçión Italiànn-a Balón, 2017, p. 3.
- ↑ (IT) Régola 5 - Slànso ò batûa (PDF), in Regolaménto técnico balón a-a pantalera, Federaçión Italiànn-a Balón, 2017, p. 4.
- ↑ (IT) Régola 4 - Zêugo (PDF), in Regolaménto técnico balón a-a pantalera, Federaçión Italiànn-a Balón, 2017, p. 4.
- ↑ (IT) Régola 6 - Fàlli (PDF), in Regolaménto técnico balón a-a pantalera, Federaçión Italiànn-a Balón, 2017, p. 4.
- ↑ (IT) Pantalera, il Torneo dei Paesi è di Bosia, in sce losferisterio.it, 16 òtôbre 2022. URL consultòu o 29 òtôbre 2022.
- ↑ (IT) Régola 1 - Regolaménto generâle (PDF), in Regolaménto técnico balón a-a pantalera, Federaçión Italiànn-a Balón, 2017, p. 3.
Colegaménti estèrni[modìfica | modìfica wikitèsto]
- (IT) Pantalera - Scîto ofiçiâ da Federaçión Italiànn-a Balón, in sce fipap.it. URL consultòu o 29 agòsto 2022.
- (IT) Scîto do giornâle "Lo Sferisterio", in sce losferisterio.it. URL consultòu o 29 agòsto 2022.


text:
Trêno
Descriçion e stöia[modìfica | modìfica wikitèsto]
O trêno o l'é , into sénso comûne do termine, in mézzo de traspòrto pùbblico conpòsto da n'insémme de elementi identificàbili, unîi permanentemente ò temporaneamente a formâ n'ùnico convòlio.
À paròlla trêno a deriva da-o latin Trahere: tiâ; o s'è modificòu into ténpo tramite o francéize train. O trêno o l'è stæto o prìmmo vêo e pròpio veìcolo de trasporto de massa, e in tanti câxi o l'à rapresentòu in pónto de svòlta pe l'evoluçión industriâle de naçioìn de l'eutoçénto, arivando quindi a rivestî pe molti anni in ròllo centrâle inta strutûa politica, econòmica e sociale de naçioìn, conquistando ascì in pòsto de prìmmo cian inte l'imaginârio de tùtti.
Album[modìfica | modìfica wikitèsto]
Tréno inta Valle Polvorilla in Argentinn-a
Locomotô GE U20C in Indonexia, #CC201-05
Locomotô computerizòu GE U20C in Indonexia, #CC204-06
Âtri progètti[modìfica | modìfica wikitèsto]
- Wikimedia Commons a contêgne di files in sce Treno


text:
Dialetto tabarchin
O Tabarchin (in tabarchin: tabarkin) o l'e 'na variante da lengoa ligure parlâ inta zöna de Carlofòrte, inta Sardegna do ponente, inte 'n'izoa lengoistica lontann-a da çitæ de Zena. O l'é parlòu da 10.000 personn-e.
Stöia[modìfica | modìfica wikitèsto]
O nomme de Tabarchin o vegne da l'izoa de Tabarca, zu in Àfrica, sùbito de d’âto a-a Tunizîa, dove stava di pegeixi, ciù che âtro apreuvo a pescâ o coâllo. Gh’en stæti da-o 1540 a-o 1742.
Tutt’assemme a-o Bey di Turchi o no gh’è anæto ciù ben d'aveighe di Zeneixi cristien coscì inte seu tære, e o gh’à ordenòu d’anâsene ciù fito poscìbile. Segûo a Zena no se ghe poeiva anâ; lì o spaçio o l'è senpre stæto pöco, e i Tabarchin doveivan çercâlo inte quarche pòsto neuo.
E coscì o Re da Sardegna Carlo Feliçe o ghe dà a mente a-i pövei Tabarchin desperæ, e into 1745 o ghe proponn-e d’anâ inte l’izoa de San Pê. E coscì i Tabarchin, pegeixi d’orìgine e nòrdaficæn de proveniensa, an pigiòu e strasæ e a lengoa e î an portæ inte n'âtra izoa, dove no gh’ea ninte ma a l'ea tæra di cristien, e an comensòu torna a travagiâ.
Comme o diva anche o Luchetto Zeneise, i zeneixi “lì donde van, pe primma cösa n'âtra Zena ghe fan”. Defæti i Tabarchin pe primma cösa an fondòu 'na neua çitæ, con dâghe o nomme do Re ch’o î aveiva liberæ.
E coscì ancon a-a giornâ d'ancheu a Carlofòrte se parla a lengoa ch'a l'è nasciûa a Zena, a l'è pasâ pe Tabarca e a l'è finîa a Carlofòrte, parlâ da-i Zeneixi de Sardegna.
Fonologîa[modìfica | modìfica wikitèsto]
Consonante[modìfica | modìfica wikitèsto]
Vocâle[modìfica | modìfica wikitèsto]
Gramatica[modìfica | modìfica wikitèsto]
O verbo êse (scrîto in tabarchìn)[modìfica | modìfica wikitèsto]
Infinîto
- Ésse
Indicatîvo
Prezénte:
- Mi sun
- Ti t'è
- Le u l'è
- Niotri sémmu
- Viotri sài
- Liotri sun/en
Inperfètto:
- Mi èa
- Ti t'èi
- Lé u l'èa
- Niotri ému
- Viotri éi
- Liotri éan
Futûro sénplice:
- Mi saiò
- Ti ti saié
- Lé u saiò
- Niotri saiému
- Viotri saiài
- Liotri saian
Pasâto Pròscimo:
- Mi sun stetu
- Ti t'è stetu
- Lè u l'è stetu
- Niotri sémmu steti
- Viotri sài steti
- Liotri sun / En steti
Trapasâto pròscimo:
- Mi éa stetu
- Ti t'éi stetu
- Lé u l'éa stetu
- Niotri ému steti
- Viotri éi steti
- Liotri éan steti
Vôxe corelæ[modìfica | modìfica wikitèsto]
Âtri progetti[modìfica | modìfica wikitèsto]
- Wikimedia Commons a contêgne di files in sce Dialetto tabarchin


text:
Górfo de Zena
O Górfo de Zêna (Golfo di Genova, in italiàn) o l'è a párte ciù settentrionàle do Mâ Lìgure. A línia immaginàia ch'o delimita a va da-o fâro de Còu de Méie (Capo Mele, in italiàn) a-o Górfo da Spéza (Golfo della Spezia, in italiàn), ciù precizaménte a l'îzoa Parmæa (Palmaria, in italiàn).
Descriçion[modìfica | modìfica wikitèsto]
A rivêa do górfo, afaciâ vèrso sùd, a l'è lónga ciù ò mêno 240 km e conprénde tùtta a còsta da çitæ metropolitànn-a de Zêna e a ciù pàrte da rivêa de provìnse de Sànn-a e da Spézza. A çitæ prinçipâ a l'è Zêna, o pòrto prinçipâ do Mâ Mediterànio, ch'a dá o nómme a quésto górfo.
A-o seu intèrno s'atrœvan doî górfi ciù picìn ascì, o Górfo Paradîzo e o Górfo do Tigùlio, óltre che di càppi inportànti, cómme o Còu de Méie, o Càppo Nöi ò a Pónta Manæa.
Véddi ascì[modìfica | modìfica wikitèsto]
Âtri progètti[modìfica | modìfica wikitèsto]
- Wikimedia Commons a contêgne di files in sce Górfo de Zena
Colegaménti estèrni[modìfica | modìfica wikitèsto]
- (EN) Gulf of Genoa, Encyclopædia Britannica, Inc. URL consultòu l'11 arvî 2021.


text:
Gastrite acüta
A Gastrite acüta a l'è unna infiammasion do stömago, diversa dâ corrispondente forma cronica.
Forme de gastrite acüta[modìfica | modìfica wikitèsto]
Se distingue trei tipi de gastrite acüta:
- Catarrale
- Flemmonosa
- Corroxiva
Forma Catarrale[modìfica | modìfica wikitèsto]
A l'è causâ da de sostanse che arrivan in to stömago perchè collæ (gastrite esogena) o da di microbi provenienti da o sangue (gastrite endogena). A gastrite esogena a pö esse dæta da di alimenti (alcool, spesie, mangiâ andæto a mâ), o da de meixinne (aspirinna, antibiotici, iodio), o da di veleni, o da di batteri (stafilococco enterotöscego). Existe de forme allergiche, quande unna personna senscibile a colla di alimenti allergizanti. I scintomi da gastrite catarrale son soviatütto soggettivi: nausea, malesseri, aumento da produsion de saliva, dô epigastrego. A terapia a consciste in ta lavanda gastrega, seguia da zazzün o da nutrision con dieta liquida o fleboclisi.
Forma Flemmonosa[modìfica | modìfica wikitèsto]
Provocâ da germi piogeni, a pö esse diffüza, o ascessuale, o localizzâ. Solitamente a corpisce i pasienti adülti in cattive condisioin de salüte, o che g'han o stömago indebolio (da tumoî o da gastrite cronica). O dô in ta forma flemmonosa o l' è molto forte, o pasiente spesso o rimette sangue. A terapia a l' è chirürgica e medica, ma se tratta de unna forma soggetta ancon a forte mortalitæ.
Forma Corroxiva[modìfica | modìfica wikitèsto]
Originâ quande o pasiente o colla varie sostanse, o pe sbaglio o in te un tentativo de suiçidio. Purtroppo a se nota spesso in ti figgin che son arrivæ a mette e man in sce sostanse caustiche döviæ pe e puliscie. A pö esse dovüa a açidi forti (Acido nitrego, Acido solforego, Acido cloridrico) o basi forti (idroscido de sodio, potassio, ammoniaca), o sali metallici. I scintomi son primma brüxô e dô, poi vomito e diarrea, poi ancon shock e freve. A prognoxi a l'è grave, spesso se deve registrâ un exito fatale. A lavanda gastrica a l'è unna terapia immediâ. Se o pasiente o sopravvive se pö rende neçessaio intervegnî chirurgicamente pe risolve unna stenoxi cicatrisiale.
Âtri progètti[modìfica | modìfica wikitèsto]
- Wikimedia Commons a contêgne di files in sce Gastrite acüta


text:
Charles Dickens
Charles John Huffan Dickens (Portsmouth, 7 Frevâ 1812 – Higham, 9 Zûgno 1870) o l'è stæto 'n famozo scrittô ingleise, ûn di ciû conosciûi da lettiatûa ûniversâ, e o prinçipâ de l'eppoca vittoriann-a britànnega.
O nàsce into 1812 a Landport, ’na çitadìnn-a vixìn a Portsmouth, da ’na fàmìggia modèsta. O pàssa a sò infànçia tra fûghe contìnoe pi-â brùtta abitùdine de sò poæ de lasciâ débiti dapertùtto.
A dozz’ànni, o làscia i stùddi e o va a travagiâ in fàbrica. A dixeutt’ànni o coménsa a sò ativitæ da giornalìsta e, into 1833, o pùblica o sò prìmmo racónto. Into 1836 sciòrte “Il Circolo Pickwick” ch’o l’à sùbito ’n grànde sucèsso. Into 1844, co-a famìggia, o Dickens o vén in Itàlia. O vìxita Zêna, Firènse, Rómma e Nàpoli. O viâgia de spésso, in América ascì, e o têgne cîcli de pùbliche letûe de sò òpere e o contìnoa a scrîve lìbbri che l’àn réizo famôzo.
O mêue a 58 ànni, into 1870 e o l’é soteròu inte L’Abaçîa de Westminster.
Vìtta[modìfica | modìfica wikitèsto]
Tra e sêu êuvie gh'é:[modìfica | modìfica wikitèsto]
- Oliver Twist (1837–1839)
- Barnaby Rudge (1841)
- Christmas Carol (Canson de Denâ, tradûta in zenéize da-o Pier Luigi Gardella into 2013) (1843)
- Pictures from Italy (tradûta parçialmente in zenéize da-o Rico Carlini into 2021 co-o titolo: Zêna e contórni) (1846)
- David Copperfield (1849–1850)
- Hard Times (1854)
Atri progètti[modìfica | modìfica wikitèsto]
- Wikimedia Commons a contêgne di files in sce Charles Dickens
- Wikispecies a contêgne informaçioìn in sce Charles Dickens


text:
Asunciòn
Asunción, ofiçialmente Nuestra Señora Santa María de la Asunción, a l'è a capitâle da Repûbbrica do Paraguay.
Scitûä in scio sciûmme Paraguay, vexin a-o confin con l'Argentinn-a, o l'è 'n mûniçipio outònomo, sajéiva a dî ch'o no fa pârte de nisciûn di dipartamenti da naçion.
Into 2006, a g'âva 'na popolasiôn de 515.662 abitanti, essendo l'ûrbe ciû grande do Paraguay. A sêu area metropolitann-a, dïta Gran Asunción, a comprende e çittæ de San Lorenzo, Lambaré, Fernando de la Mora, Capiatá, Luque, Mariano Roque Alonso, Ñemby, Villa Elisa e San Antonio, e quæ fan oumentâ a sêu popolasiôn a circa 1.600.000 abitanti. A sêu sûperfiçie a l'è de 117 km².
A l'è a sede di trei poéi do stato, o sêu pòrto fluviâ prinçipâ e o sêu ciû importante çentro coltûâ.
Âtri progètti[modìfica | modìfica wikitèsto]
- Wikimedia Commons a contêgne di files in sce Asunción


text:
Carlo Barabino
Carlo Barabino nasciûo a Zêna do 1768 e mòrto inte a seu çitæ o 3 seténbre 1835 de còlera. O l'é stæto 'n architétto e urbanìsta pe-a Zêna do XIX secolo. De segûo o l'é stæto o ciù inportante architétto Zeneize do XIX secolo, màscime pò-u svilùppo urban da çitæ de Zêna.
O bùsto do Carlo Barabino
Dæti personâli
Mòrte: Zêna, 1835
Paize: Italia
Âtre informaçioìn
Vìtta[modìfica | modìfica wikitèsto]
Architétto de réixe neo-clàscica, o l'a cangiòu e lasciòu un ségno in sce Zêna comme fòscia solo o Galeazzo Alessi.
Educòu prìmma a l'Académia Ligùstica de Bèlle Arti de Zêna e depoî a Romma inte l'atelier do Giuseppe Barbieri, o ritorna a Zêna do 1793 e o l'incomensa o méstê. Aprêuvo a-o seu travaggio de prolongaménto do meu, con monuménto de Cònbo, o végne amìsso a l'Académia Ligùstica do 1795, e do 1803 o divénta direttô da schêua de architetûa.
O progètto di Tréuggi da Repùblica, do 1797, o ghe caxonn-a 'na gròssa bæga, e pe quàrche ànno o no travaggia, ma cian cianin a seu reputaçion a l'arecôvia e o l'incomensa a fâ travaggi sénpre ciù inportanti finn-a a quande, do 1818, o végne nominòu l'architétto do Comûne.
Da-o 1825 o l'incomensa i seu travàggi ciù famôzi comme o tiâtro Carlo Feliçe e o palàsso de l'Académia Ligustica (dònde primma gh'éa o convénto de San Ménego), in ciàssa de Ferâri. A creaçión de quelle che òua se ciàmman via Rómma e via XXV Arvî, ciù lârghe e in direçion despægia da-e stradde da arénte, càngian o céntro de Zêna pe sénpre e, asémme a-o parco de l'Acaseua dàn forma a-a çitæ modèrna.
O progèta ascì o condûto civico, o Canposanto de Stagen, e a faciâ da gêxa da Nonçiâ, che sàian realizæ da seu aliêvi, formæ da lê inte o seu atelier de formaçion avêrto za da-o 1811.
A pésta de còlera che a l'invadde Zêna do 1835 a ne caxonn-a a mòrte.
Via Carlo Barabino, dédicâ a lê, a l'é inta zöna da Fôxe.
Colegaménti esterni[modìfica | modìfica wikitèsto]
- Wikimedia Commons a contêgne di files in sce Carlo Barabino


text:
Unsu
Ùnsu (ascì ciamàu in zenese Ònso o Onsu, in italian Onzo, in urmeàscu Unzu[4]) l'è 'n cumün c'u se tröva inta Pruvinsa de Savuna e u gh'à 219 abitanti (dàtti agiurnài au 2019).
Geugrafìa[modìfica | modìfica wikitèsto]
U territòiu de Ùnsu u l'è scitüau in ta meddia valà de l'Aroscia, se tröva a 410 m in sce u livellu du mâ, in te u versante meridiunale du munte de Castel'Èrmu, ascì dìtu "Pezu Grànde" (1092 m). Se cunfurma cumme cumün sparsu: u prinsipale sentru stòicu l'è in te l'agglumeràu de Capitulu ("Capìtu" ascì, intu dialettu lucàle).
Vixin a u sentru abitàu de Menezzu u l'è présènte in bàcin artifisiale, a quaxi 600 m in sce u livellu du mà, ben ben frequentàu pe turismu e pesca spurtiva, funsiùna ascì pé riserva idrica pe inaivà i campi da zona.
Cunfin[modìfica | modìfica wikitèsto]
U teritòiu de Ùnsu u cunfìna a Nord cun Naxin, a nord est cun Castregiancu, a levante u cunfìna cun Utuvè e Vendun, mèntre a sud cun Casanöva, a punente invece cun Aquila d'Aròscia (IM) e Ransu (IM).
Frasiùi[modìfica | modìfica wikitèsto]
I nuclei custitutìvi du cumün de Ùnsu i sùn Capitu, A Costa, Menezzu, Ponteruttu, Va(r)avu de Surva e Va(r)avu de Sutta.[5]
Cun ste chi u teritòiu cumünàle u và a cruvì 8,23 chilometri quàddri (km2) tutàli.
Stòia[modìfica | modìfica wikitèsto]
U cumün de Unsu u vegne mensciunàu pé a primma vòtta inte l'ànnu 1000, zà inseìu inti dumini de Bunifassiu du Vastu, u l'acquista impurtansa sutta ai marchesi de Clavesana, custrutùi du castéllu lucàle. Saiàn sti chi a infeudà i Cepolla de Arbenga, poi padrui ascì de àtre lucalitài vixìne, cumme Àutu e Cravaüna. U numme i deiveéa dunca da Onze ("unze"), scicumme che u l'éa u cumün nüméu unze a furmà u cuntàdu sutta au duminiu di Clavesana.[6]
A partì dau 1393 u feudu lucàle u vegne vendüu dai marchesi a a Repübbrica de Zena, pé cangià duminasiùn intu 1402, cun l'arìvu di Del Carretto de Finà, che poi i vendàn u paìse au Marchesàu de Süccaellu. U duminiu in sce Unsu di Del Carretto u nu düa, perché a Repübbrica Zenese a catta turna u feudu, inseéndulu sutta a giurisdisiùn da Cêve, intu 1581. U duminiu Zenese u nu u pòrta a gròssi vantàggi pé a pupulasiùn lucàle, che dunca a decidde de autuguvernàse, pagandu esattamente e palànche versàe dai zenesi pé pià u feudu dai marchesi de Süccaellu.
Inte stu mòddu Ùnsu u se pruclàma libéa cumüna, tantu che u vegne firmàu in grùppu de editti, dunde u paìse u cumpaìsce cumme Repübbrica de Ùnsu.[7] Düante stu periudu chi i nu mancan i forti cuntatti cun u capitanàu cevése, grassie ai consoli lucàli, scicumme che l'aministrasiùn giudissiària a rèsta in màn ai zenesi, chi dumandan dunca 200 scüddi pé ànnu. A duminasiùn demucratica autonoma a düa pé quaxi dui seculi, fin a l'arìvu de e truppe fransesi guidàe da Napuleùn Bunaparte.[8] Cun a furmasiùn da növa Repübbrica Ligüe u fenisce inta giurisdissiùn da Sènta, cun capitàle Arbenga, divenèndu sede du cantùn lucàle, cumprendente ascì i cumüi vixin (Vendùn, Pûi, Basé(r)ega, Ce(r)érsa, Àquila e Salìn), cun quarchedün de quésti c'u pàssa au cantun de Rànsu.
Stu chi u vegne poi destaccàu da l'àia ingàuna, pé entrà a fa parte da giurisdisiùn de Inéia, fin a l'Impeu Fransese, quandu u teritòiu lucàle u vegne purtàu sutta au Dipartimentu de Muntenötte. Cun a restaurasiùn du 1815 u passa sutta i pusedimenti du Regnu de Sardegna, divegnüu poi Regnu d'Italia dau 1861, inseìu inta pruvinsa de Arbenga, poi de Savùna. Doppu u segundu cunflittu a và a fà parte da Repübbrica Italiana. Fra u 1973 e u 2008 u l'ha fau parte da Comunitài muntàna Ingauna e, fin au 2011 de quella du Punente Savunese, quande sti enti chi i sun stài suprèssi.
Abitanti[modìfica | modìfica wikitèsto]
Evulusiùn demugràfica[modìfica | modìfica wikitèsto]
Abitanti censìi[9]
Minuànse furèste[modìfica | modìfica wikitèsto]
Segundu u ISTAT, au 31 de dixembre du 2014, a Ùnsu i ghe sun 21 rexidenti furèsti.
Cugnòmmi ciü difuzi[modìfica | modìfica wikitèsto]
I cugnommi ciü difuzi a Unsu i sun: Vignola, Ferrari, Arnaldi, Bronda e Gagliolo.[10]
Pòsti de interesse[modìfica | modìfica wikitèsto]
Architetüe Religiùse[modìfica | modìfica wikitèsto]
A livéllu religiùsu Unsu u fà parte da diocexi de Arbenga e Impéia, u g'ha ina sula parocchia c'a cröve tüttu u cumün.
• Gexa paruchiàle de San Martin 'n ta lucalità de Capitolo. Cun furme ba(r)ocche, a conserva due stàtue de l'artista zenese Anton Maria Maragliano.
• Capeletta de San Calòcciu in sce a vétta de Castél'Ermo, ai cunfin amministratìvi cun Vendùn.
• Capeletta da Madonna de e Grassie vixin au lagu de Menezzu, in te l'umònima lucalitai.
Architetüe militari[modìfica | modìfica wikitèsto]
• Rèsti du castellu di Clavesana surva a lucalitài de Capitu. U serviva cumme pustasiùn difensciva, grassie ascì a e dui tùri, a primma a bàze reunda e a segunda öttagunale.
Ecunumìa[modìfica | modìfica wikitèsto]
Se baza prinsipalmènte in sce l'ativitài agricula, cun prudusiùn de vin e öiu, nu mancan poi e castagne e i prudotti caseari (derivai da l'alevamèntu du bestiamme)
Cultüa[modìfica | modìfica wikitèsto]
Dialettu de Ùnsu[modìfica | modìfica wikitèsto]
U dialettu parlàu a Unsu u l'è de stampu arbenganese e u fa parte du grùppu du Ligüe sentru-ucidentàle, u presenta carateristiche peò ciü particulàri, riscuntrabili inte tütta a valà de l'Aroscia, legà stuicamènte a Arbenga, ma ascì a a sitài de Impeia.
Moddi de dì[modìfica | modìfica wikitèsto]
Stu chi u l'è in di mòddi de dì tipici de Unsu, u vö dì andà velùxe, scimile au dìtu italian "andare a tavoletta", dunde peò se duvéa u termine "ciòn", che u l'è de derivasiùn imperiese, e u se tradüxe cun l'arbenganese "ciòddu" (ciöo in zenese).
Feste e fée[modìfica | modìfica wikitèsto]
• Festa de San Martin: a prinsipale festa du paìse a se tegne pé festezà u santu du paìse, cun a celebrasiùn religiùsa e a prucesciùn pé e vie du burgu.
• Festa da Madonna da Misericòrdia, urganisà da paròcchia, cun a celebrasiùn religiùsa inta capeletta da Madonna de Grassie. Düante sta manifestasiùn, c'a se tegne au mése de màrsu inte tütte e ca' de Unsu u vegne sézu in lumìn, dìtu ascì balunéttu, tradisiùn ascì riscuntrà a Vendun, vistu che a capeletta a se tröva ai cunfin ascì cun stu cumün chi.[11]
Aministrasiùn[modìfica | modìfica wikitèsto]
Vie de Cumünicasiùn[modìfica | modìfica wikitèsto]
U teritòiu de Unsu u l'è traversàu da a Stradda Pruvinsàle 35, che culega u paìse cun Vendun e Arnascu, mèntre a gh'è ascì a Stradda Pruvinsàle 20, che a permette u culegamentu stradale fra A Còsta e Ponteruttu, passàndu pé Utuvé a sud du paìse. A Stradda Pruvinsàle 78 a culéga Unsu cun a pruvinsa de Impéia, rivàndu a Costa Base(r)ega, frasiùn de Rànsu.
Nòtte[modìfica | modìfica wikitèsto]
- ↑ Dàttu Istat - Pupulasiùn rexidente au 30 de zügnu du 2019.
- ↑ Clascificaçion sismica (XLS), in sce protezionecivile.gov.it.
- ↑ Legge 26 agosto 1993, n. 412, alegòu A, Tabélla di gràddi/giórno di Comùn pe Región e Provìnsa (PDF), in sce efficienzaenergetica.acs.enea.it, 1 màrso 2011, p. 151. URL consultòu o 25 arvî 2012.
- ↑ Grafia du disiunàiu Italian-ulmioscu Ulmioscu-Italian
- ↑ (IT) Statüu cumünàle de Ùnsu (PDF), in sce dait.interno.gov.it. URL consultòu o 6 lùggio 2021.
- ↑ (IT) Pruvinsa de Savùna, scheda du cumün de Ùnsu, in sce provincia.savona.it. URL consultòu o 9 lùggio 2021.
- ↑ (IT) A stòia de Unsu, in sce francobampi.it. URL consultòu o 9 lùggio 2021.
- ↑ (IT) U cumün de Unsu, Siusa, in sce siusa.archivi.beniculturali.it. URL consultòu o 9 lùggio 2021.
- ↑ Statìstiche I.Stat - ISTAT; URL cunsultàu o 28-12-2012.
- ↑ (IT) I cugnòmmi ciü difuzi cumüne pé cumüne, Ùnsu, in sce cognomix.it. URL consultòu o 9 lùggio 2021.
- ↑ (IT) Unsu u festézza a Madonna cun i tipici "balunétti", in sce albengacorsara.it. URL consultòu o 9 lùggio 2021.
Àtri prugètti[modìfica | modìfica wikitèsto]
- Wikimedia Commons a contêgne di files in sce Unsu


text:
Categorîa:Lengue indoeuropee
Quésta categorîa a l'arechéugge e vôxe che pàrlan de l'argoménto: Lengue indoeuropee.
- Wikimedia Commons a contêgne 'na categorîa in sce l'argoménto Categorîa:Lengue indoeuropee
Sotocategorîe
Quésta categorîa a contêgne e 9 sotocategorîe indicæ chi de sótta, pe 'n totâle de 9.
L
- Lengue do Gruppo Armèn (1 P)
- Lengue do Gruppo Baltego (2 P)
- Lengue do Gruppo Germanico (22 P)
- Lengue do Gruppo Grego (3 P)
- Lengue do Gruppo Indoario (10 P)
- Lengue do Gruppo Iranico (4 P)
- Lengue do Gruppo Italico (1 C, 35 P)
- Lengue do Gruppo Slavo (18 P)
- Lengue do Gruppo Çeltico (6 P)
Pàgine inta categorîa "Lengue indoeuropee"
Quésta categorîa a contêgne e 2 pàgine indicæ chi de sótta, in sce 'n totâle de 2.


text:
In ta vitta de ognidùn de niatri nerviezi gh’è na mescciûa de sentimenti, de savèi, de stӧie, de memӧie, che meritan de ëse conservae. Ma pe conservä a nostra stӧia, gh’é besogno de na continuitae de personn-e che mettan insemme sentimenti, fatighe e speranze.
O faiemo. ‘Na casa che mantegne e cose e i aregordi de famiggia a l’è feliçe. ‘Na cittae c’a mantegne e bellesse e a memoia do passou a l’è feliçe. Questa casa e questa cittae son tranquille, fidûciose e paçiénti. Chi conosce a so’stoia, l’è raxonevole in to considerä e question.
A nostra Nervi l’è pinna de tracce e de segni antighi, che ligan o mondo che gh’ea primma de niatri ao mondo che gh’è oua.
A memӧia l’è generosa, semplice e presiôza. Perché e cose che duan son fêua da u pregio du mercou e dan senso a-a vitta.
Piero Risso
Andrea Patrone


text:
Continuum lengoistico
In continuum lengoistico (ciamòu ascì continuum dialettâle) o l'é 'na cadenn-a de lengoe ò dialetti chi no son separæ nettamente, ma tæ pe quæ gh'é 'n pasaggio da unn-a a l'âtra.
Descriçion[modìfica | modìfica wikitèsto]
A càoza da prevalénsa di léngoe naçionâli o continuum lengoistico, ò sea a cadenn-a de léngoe ò dialetti, o l'é a réizego de sparî in tante zöne d'Eoròpa.
Vôxe corelæ[modìfica | modìfica wikitèsto]
Âtri progètti[modìfica | modìfica wikitèsto]
- Wikimedia Commons a contêgne di files in sce continuum lengoistico
Colegamenti estèrni[modìfica | modìfica wikitèsto]
- Continuum in sciâ Treccani, [1]


text:
Galìçia
A Galìçia (Galiza ò Galicia in galiçiàn[N 1], Galicia in castiggiàn, Galiza in portoghéize) a l'é 'na comunitæ outònoma da Spàgna e 'na sò naçionalitæ stòrica segóndo a lézze spagnòlla[2]. Scitoâ a l'estremitæ de nòrd-òvest da penîzoa ibérica, a l'é spartîa inte quàttro provìnse de A Coruña, Lugo, Ourense e Pontevedra.
Giögrafîa[modìfica | modìfica wikitèsto]
A Galìçia a se trêuva inta región conosciûa cómme Eoröpa atlàntica. A confìnn-a a sùd co-o Portogàllo e a levànte co-e comunitæ outònome spagnòlle de Castìggia e Lión e de Astùrie; pe de ciù, a ponénte a l'é bagnâ da l'Òcéano Atlàntico e a nòrd da-o Mâ Cantàbrico. Inte l'ànno 2018, a l'àiva 'na popolaçión de 2.701.743 abitànti[3] pe 'n'àrea de 29.574 km2. E sò còste mezûan ciù de 1.660 km in longhéssa[4], includéndo o gràn nùmero de îzoe e izoöti chi-â costézan; tra quésti se pêuan aregordâ e îzoe Cíes, l'îzoa de Ons, quélla de Sálvora e quélla de Cortegada, ragrupæ into pàrco naçionâle de Îzoe Atlàntiche da Galìçia, óltre chi-â ciù grànde e popolôza, l'îzoa de Arosa.
L'entrotæra da Galìçia o l'é caraterizòu da 'n paizàggio pìn de colìnn-e che, vèrso levànte e sùd, se trasfórman inte de cadénn-e de mónti âte scìnn-a 2.000 mêtri. E sò còste se prezéntan cómme 'na série de bàsse mænn-e d'ænìn alternæ a-e caraterìstiche ría, i fiòrdi tìpichi da región. O clìmma galiçiàn o l'é generalménte tenpiòu e ciuvôzo, co-e stæ che pe cóntra són ciù sécche, tànto ch'o vêgne de sòlito clasificòu cómme òceànico.
Stöia[modìfica | modìfica wikitèsto]
A región d'ancheu conosciûa cómme Galìçia a l'é stæta abitâ da l'òmmo pi-â prìmma vòtta into médio paleolìtico, pigiàndo o sò nómme da-i Gallaeci, 'na popolaçión cèltica[5][6] ch'a stâva inta zöna a nòrd do sciùmme Doêro into prìmmo milénio prìmma de Crìsto. Aprêuvo a-e coscì dîte goære cantàbriche, a Galìçia a l'é intrâ inte l'inpêro romàn inte l'ànno 19 a.C., diventàndone 'na provìnsa into sécolo III. Inte l'ànno 410 i Soêbi, 'n pòpolo germànico, àn fondòu 'n pròpio régno con capitâle Braga, pöi incorporòu inte quéllo di Vixigöti a partî da-o 585. Inte l'ànno 711 o califâto islàmico di Omayâdi o l'à conquistòu a ciù pàrte da penîzoa ibérica, portàndo a-a chéita definitîva do régno vixigöto into 718[7]. A región a l'é stæta però riconquistâ da 'n régno crestiàn, quéllo de Astùrie, za into 740. Inte l'Etæ de Mêzo, a despêto de quàrche rè do pòsto[8], a Galìçia a l'êa prinçipalménte ligâ a di âtri régni, spécce quéllo de Lión e, ciù tàrdi, quéllo de Castìggia, conservàndo però e sò lézze e a sò coltûa.
A partî da-o sécolo XIII, i rè de Castìggia, in qualitæ de rè de Galìçia ascì, nominâvan inta región 'n coscì dîto Adiantado-mór, sostitoîo da 'n governatô e capitànio generâle a partî da-a fìn do sécolo XV[9]. O governatô prescjedéiva a Real Audiencia do Reino de Galicia ascì, 'n tribunâ locâle e òrgano de govèrno. Da-o sécolo XVI a raprezentànsa da Galìçia a l'êa delegâ a 'n'asenblêa de deputæ e raprezentànti de çitæ do régno, e Cortes ò Xunta do Régno de Galìçia[9]. St'instituçión chi a l'é stæta soprèssa into 1833, co-a divixón do régno inte quàttro provìnse sénsa ligàmmi fra de lô. Tra i sécoli XIX e XX, l'é comensòu a crésce a domànda de 'n outogovèrno pe tutelâ a coltûa galiçiànn-a, fæto ch'o l'à portòu a l'emanaçión do prìmmo statûto de outonomîa, do 1936, fîto abolîo inti ànni da ditatûa do Francisco Franco. Co-o riprìstino da democraçîa, a legislatûa spagnòlla a l'à aprovòu, into 1981, o nêuvo statûto de outonomîa: aprovòu co-in referendum e in vigô ancón a-a giornâ d'ancheu, o l'à riconosciûo l'outogovèrno a-a Galìçia.
Pòsti de interèsse[modìfica | modìfica wikitèsto]
Economîa[modìfica | modìfica wikitèsto]
E condiçioìn topogràfiche e climàtiche da Galìçia àn portòu l'alevaménto e l'agricoltûa a êse e sò vivàgne de richéssa ciù inportànti pi-â ciù pàrte da sò stöia, consenténdo a-a región de arivâ a 'n livéllo de denscitæ de popolaçión asæ elevòu[10]. Fêua che pe-i cantê navâli e pe-e indùstrie into setô alimentâre, scìnn-a-o sécolo XX l'economîa galiçiànn-a a l'êa do tùtto bazâ in sciô setô primâio. Inte l'ànno 2018, o sò PIL nominâle o l'êa de 62,900 miliàrdi de éoro[3], co-o PIL pro capire ch'o l'arivâva a 23.300 €.
A Galìçia a l'é caraterizâ, a diferénsa de âtre regioìn spagnòlle, da-a mancànsa de 'na grànde çitæ capolêugo. Defæti, a sò popolaçión a l'é spartîa inte 'na ræ urbâna de sétte céntri prinçipæ; formâ da-i quàttro capolêughi de provìnsa, sàiva a dî A Coruña, Pontevedra, Ourense e Lugo, a capitâle polìtica, Santiago de Compostela, e i doî céntri industriâli de Vigo (çitæ ciù grànde da región) e Ferrol, ciù 'n çèrto nùmero de çitadìnn-e minoî. E dôe àree ciù popolôze, dónde gh'é a ciù pàrte di abitànti, són quélla tra Ferrol e A Coruña, in sciâ còsta setentrionâle, e quélla de Rías Baixas, a sùd-òvest, ch'a l'inclùdde e çitæ de Vigo, Pontevedra e Santiago de Compostela.
Coltûa[modìfica | modìfica wikitèsto]
Inta región gh'é dôe léngoe ofiçiæ: o Galiçiàn, 'na léngoa romànza ligâ in mòddo stréito a-o Portoghéize dæta a sò òrìgine comûne (ö sæ a léngoa galiçiàn-portoghéize), e o Spagnòllo. A ciù pàrte di galiçién a pàrla tùtte dôe e léngoe e, segóndo 'n sondàggio do 2013, inte scitoaçioìn de tùtti i giórni o 51% da popolaçión o pàrla o Galiçiàn, méntre o 48% o l'adêuvia o Spagnòllo[11].
Manifestaçioìn[modìfica | modìfica wikitèsto]
Fèste e fêe[modìfica | modìfica wikitèsto]
Aministraçión[modìfica | modìfica wikitèsto]
Nòtte[modìfica | modìfica wikitèsto]
- Nòtte a-o tèsto
- ↑ E dôe fórme són 'na dimostraçión di doî fenòmeni lengoìstichi prinçipæ inta región, sàiva a dî a gheada e o seseo, co-a pronónçia ch'a prezénta i éxiti [ɡaˈliθjɐ] e [ɡaˈliθɐ] a levànte, [ħaˈliθjɐ] e [ħaˈliθɐ] a-o céntro, e [ħaˈlisjɐ] e [ħaˈlisɐ] ciù a ponénte. E dôe fórme [ɡaˈliθjɐ] e [ɡaˈliθɐ] són quélle de facto conscideræ stàndard; a ògni mòddo són acetæ tùtte e variànte.
- Nòtte bibliogràfiche
- ↑ (ES) INE, Población por comunidades y ciudades autónomas y sexo.(2853), INEE.
- ↑ (GL) Estatuto autonomia de Galicia, in sce xunta.gal. URL consultòu o 26 seténbre 2022.
- ↑ 3,0 3,1 (ES) INEbase / Estadísticas territoriales, Instituto Nacional de Estadística. URL consultòu o 26 seténbre 2022 (archiviòu da l'url òriginâle l'11 zùgno 2018).
- ↑ (GL) Límites e posición xeográfica, Instituto Galego de Estatística. URL consultòu o 26 seténbre 2022.
- ↑ (EN) John T. Koch, Celtic Culture: A Historical Encyclopedia, ABC-CLIO, 2006, pp. 788-791, ISBN 1-851-09440-7.
- ↑ (ES) Eugenio Luján, Pueblos celtas y no celtas de la Galicia antigua: fuentes literarias frente a fuentes epigráficas, in Estudios de lenguas y epigrafía antiguas - ELEA, n. 9, Real Académia de Cultura Valenciana: Sección de estudios ibéricos, D. Fletcher Valls, 2009, pp. 219-250.
- ↑ (EN) Hugh Chisholm, Galicia (Spain) - Encyclopædia Britannica, vol. 11, 11ª ed., Cambridge University Press, 1911, pp. 402-403.
- ↑ (ES) Justiniano Rodríguez Fernández, García I, Ordoño II, Fruela II, Alfonso IV, Burgos, Editorial La Olmeda, 1997, ISBN 84-92-00468-1.
- ↑ 9,0 9,1 (ES) Manuel Maria de Artaza, Rey, reino y representación : la Junta General del Reino de Galicia (1599-1834), Madrìd, Consejo Superior de Investigaciones Científicas, 1998, ISBN 84-00-07779-2.
- ↑ (ES) Censo español executado de orden del Rey comunicada por el ... Conde de Floridablanca en el año de 1787, Imprenta Real, 1787. URL consultòu o 26 seténbre 2022.
- ↑ (GL, ES) IGE. Táboas, in sce ige.eu. URL consultòu o 26 seténbre 2022.
Âtri progètti[modìfica | modìfica wikitèsto]
- Wikimedia Commons a contêgne di files in sce Galìçia
Conligaménti esterni[modìfica | modìfica wikitèsto]
- (GL, ES) Scîto ofiçiâ, in sce xunta.gal. URL consultòu o 26 seténbre 2022.
- (GL, ES, EN, FR, DE, PT, IT, RU, JA, ZH) Scîto turìstico ofiçiâ, in sce turismo.gal. URL consultòu o 21 arvî 2021.


text:
Template:Anno
E instruçioìn chi de sótta són contegnûe inta sotopàgina Template:Anno/man (modìfica·cronologîa)
Template de navegaçión ch'o l'é da métte in çìmma a-e vôxe in scî ànni. O crêa l'incipit da pàgina ascì.
O no l'à de bezéugno de paràmetri, dæto ch'o càlcola tùtto in sciâ bâze do tìtolo da pàgina (da scrîve de lóngo inte fórme "1099" ò "1099 a.C."). Into câxo che foîsan restæ di paràmetri, quésti pêuan êse eliminæ.
L'é poscìbile inserî o paràmetro "noanni=1" pe dizativâ i colegaménti a-i ànni vixìn, spécce into câxo de ànni bén bén into pasòu, dónde o poriéiva sucêde che no gh'é tùtte e pàgine in scî sénci ànni.


text:
Arpi
E Arpi (Alpes in françeize, Alpen in tedesco, Alps in romancio, Alpe in sloveno, Alpi in italian) son in scistemma de monti de çirca 1.200 km de longhessa che atraversan l'Italia do nòrd, a Fransa sud-orientâ, a Svissea, o Liechtenstein, l'Austria, o Sûd da Germania, a Slovenia e l'Ungaïa ocidentâ.
Descriçion[modìfica | modìfica wikitèsto]
A l'é a cadenn-a montagnôsa ciù importante d'Europa. E Arpi son divîse in varri sottogrûppi che conprendan e vette ciù âte do continente centrâ europeo. E Arpi gh'àn ascì 'n'importansa stòrrega, naturalistega, idrograffega e turistego-econòmica pe-i rispettivi paixi.
E Arpi comensan in Ligûria a-o confìn co-a Fransa e o primmo tòcco o l'é quello di Arpi Maritime donde gh'é prezenpio o Monte Bego.
Atri progetti[modìfica | modìfica wikitèsto]
- Wikimedia Commons a contêgne di files in sce Arpi


text:
Marie Curie
Maria Salomea Skłodowska, oppûre Marie Curie, (Varsavia, Polonia 1867 - Sallanches, Fransa 1934) a l'è stæta 'na sciensiata polacca, ûnn-a de primme into stûddio de radiassioin. A l'ha vinto o premmio Nobel doe vòtte: quello de fixica into 1903, e quello de chimica into 1911.
Vitta[modìfica | modìfica wikitèsto]
Avendo comensòu a stûdiâ inte l'ûniverscitæ de Varsavia a s'è laureâ dòppo a l'ûniverscitæ da Sorbonn-a (Pariggi), donde a sajéiva stæta pòi a primma dònna insegnante.
Âtri progètti[modìfica | modìfica wikitèsto]
- Wikimedia Commons a contêgne di files in sce Marie Curie


text:
Discûscioîn ûtente:Rezzoc91
Benvegnûo in sciâ Wikipedia Lìgure![modìfica wikitèsto]
Salûi! Segiæ benvegnûi inta Wikipedia Lìgure, a lìbera enciclopedîa, de badda scrîta con l'agiùtto de tùtti.
Carasco[modìfica wikitèsto]
Câo Clòudio, ò visto òua o teu primmo articolo in sce Wiki Lìgure (Carasco). Bravìscimo! Pe piaxei màndime ti 'na email adeuviando a fonçion a-a mancinn-a perché mi no ghe l'ò o teu indirisso de email! Luensu1959 (discuscioin) 16:02, 5 lùg 2018 (UTC)
Ortografìa tradiçionâ[modìfica wikitèsto]
Graçie pe-e teu coreçioìn! Gh'émmo de bezeugno de gente de "lengoa moæ" comme ti! Scrìvime pûre adeuviando a fonçion a-a mancinn-a pe intrâ in contatto con niâtri. Alêgri! --Luensu1959 (discuscioin) 18:28, 21 màr 2020 (UTC)
Cichê (Vallâ)[modìfica wikitèsto]
Complimenti pe-a pagina in sce Cichê (Vallâ). Inta mæ valle gh'é a stele da Pinan-Cichero (a Cantalô). Ghe metto o template da grafìa unitäia? Alegri! --Luensu1959 (discuscioin) 22:11, 11 arv 2021 (CEST)
scisci graçie mia! vanni avanti! Rezzoc91 (discuscioin) 19:02, 13 arv 2021 (CEST)
'Na questión[modìfica wikitèsto]
Salûo! Primma de tutto, mi voriéiva fâte i compliménti pi-â publicaçión di tò stùddi in sciô cicherin - mi contâva d'acatâne 'na còpia anche pe védde cómme inandiâ, inte 'n mòddo ciù òrganizòu, o muggio de papê ch'o mìsso insémme arecheugéndo cöse in sciô mæ paize (no con l'intençión de publicâ quarcösa, ma belai pèrdo tòcchi in continoaçión :/ ). A ògni mòddo t'ò scrîto chîe pe domandâte, quànde ti t'æ ténpo e coæ, de creâ 'na paginétta in sciâ tò parlâta (obv co-ina mençión a-o tò scrîto inta bibliografîa), a saiéiva asæ interesante! Dæto che ti scrîvi con l'unitâia (ch'a l'à 'n template generâle), se ti preferisci se peu creâ 'n template specìfico (chi di ezénpi) pò-u cicherìn: coscì, se ti voriæ scrîve de âtre cöse in sce quélli scîti ti ghe l'æ za a dispoxiçión. Famme savéi, alêgri! N.Longo (discuscioìn) 14:25, 31 agó 2022 (CEST)
- @N.Longo ciao Cäiscimo! Graçie mille! Scì ghe penso delongo e creddo che pe-i pròscimi giorni inandiò quarcösa à propòxito... A pagina a scriviò in zeneise clascico ma ghe mettiò tenti exempi pe siguessa.
- Allegri! Rezzoc91 (discuscioìn) 15:06, 31 agó 2022 (CEST)
- Salûi, te fàsso sôlo (tórna) di conpliménti, óltre a êse 'n belìscimo travàggio a-o mêno se pàrla in pitìn da rivêa de la ascì, purtròppo no gh'é de "wikipedién" de quelle zöne e l'é ciairu ch'a semmu andai ciü spedïi co-e cöse de pärte de sa, böna! N.Longo (discuscioìn) 20:56, 6 set 2022 (CEST)
- @N.Longo böna!! Rezzoc91 (discuscioìn) 21:31, 6 set 2022 (CEST)
- Salûi, te fàsso sôlo (tórna) di conpliménti, óltre a êse 'n belìscimo travàggio a-o mêno se pàrla in pitìn da rivêa de la ascì, purtròppo no gh'é de "wikipedién" de quelle zöne e l'é ciairu ch'a semmu andai ciü spedïi co-e cöse de pärte de sa, böna! N.Longo (discuscioìn) 20:56, 6 set 2022 (CEST)
- Da parte mæ ascì i complimenti pe-a beliscima pagina in scio Cicherìn! O tòcco finale o saieiva quello de méttighe 'n file audio co-a prononçia e l'intonaçion do dialetto inta teu valle comme mi presenpio ò fæto co-a pagina in sce Surli. Sperema 'd veghìse presto! --Luensu1959 (discuscioìn) 09:37, 7 set 2022 (CEST)
- fæto! Rezzoc91 (discuscioìn) 17:17, 11 set 2022 (CEST)
- Belìcite figeu che velocitæ! O teu file audio o l'é belìscimo! --Luensu1959 (discuscioìn) 11:12, 12 set 2022 (CEST)
- Graçie graçie. Gh'ò un micròfono in casa che no deuvio mai, donca l'à tiou feua pe unna vòtta. Rezzoc91 (discuscioìn) 16:22, 19 set 2022 (CEST)
- Belìcite figeu che velocitæ! O teu file audio o l'é belìscimo! --Luensu1959 (discuscioìn) 11:12, 12 set 2022 (CEST)
- fæto! Rezzoc91 (discuscioìn) 17:17, 11 set 2022 (CEST)
- Da parte mæ ascì i complimenti pe-a beliscima pagina in scio Cicherìn! O tòcco finale o saieiva quello de méttighe 'n file audio co-a prononçia e l'intonaçion do dialetto inta teu valle comme mi presenpio ò fæto co-a pagina in sce Surli. Sperema 'd veghìse presto! --Luensu1959 (discuscioìn) 09:37, 7 set 2022 (CEST)


text:
Capoâ
A maschera do capoâ (ò caporâ primma do sec. XIX) o l'è un tipico personaggio do tiatro zeneize, 'na specce de miles gloriosus, saiv'à dî o tipo do smargiasso, stoccæço e contamoççe ò - comm'o se definisce - lê mæximo inti Comici schiavi[1] do Anton Giulio Brignoe Sae Ro conso de tutti i pattæ[2][3] (comm'a dî: se i pattæ fessan una corporaçion, mi me faieivan console), ch'a-a giornâ d'ancoeu se poriæ rende con o boss di boss, ò o re de tutti i goappi.
Varrie incarnaçioin[modìfica | modìfica wikitèsto]
Tra e varrie incarnaçioin do capoâ aregordemmo:
- O capoâ Berodo do Anton Giulio Brignoe Sae
- O capoâ Balilla[4] do Poinâ
- Ormondo, dito o capoâ, Tagg'e squarça[5] do Steva de Franchi
E chi ciu ghe n'ha, ciu ghe ne mette, scin a arivâ a-o:
- Cê o guappo ò sæ, o Picch'e stroscia do grande Gioxeppe Marzari.
Notte[modìfica | modìfica wikitèsto]
- ↑ Comici schiavi, comedia do Gabrielle Antonio Lusino. Strabella, Cuneo, 1666.
- ↑ Anton Giulio Brignoe Sae, Ro conso de tutti i pattæ, Zena, Strabella, 1666.
- ↑ Pe-a definiçion da paola pattâ ti poeu anâ a chì ò chì, p. 49).
- ↑ Il genio ligure trionfante, Casamara, Genova, 1697.
- ↑ Ro mariezzo per forza, [1] da Comedie trasportæ da ro françeize in lengua zeneize-Gexiniana, Zêna, 1781.


text:
Carlo V
Carlo V imperatô (Carlo I comme re de Spagna, Carlo II d'Ungaja e Carlo IV de Nappoli, Gand 1500 - San Giœumo de Yuste 1558). Figgio de l'arçiducca d'Aostria Feipo o Bello (perçò nevo de l'imperatô Mascimilian d'Asburgo) e de Zana a Matta (figgia de Ferdinando d'Aragon e de Zabella de Castiggia), a soli sei anni, pe a morte do fræ e da sœu maggiô da moæ, comme pù de quella do poæ, o vègne erede no solo di Paixi Basci ma de l'Aragon e da Castiggia ascì.
VìttaModìfica
O passò i primmi anni da so infançia a Malines e a Bruxelles, dove a lalla Margaita d'Aostria, rezente di Paixi Basci, a ghe feççe impartî un'accurâ educaçion da-i umanisti spagnolli Juan de Vera e Luis Vaca e da Adrian, decan de Utrecht (futúo pappa Adrian VI). O crebbe in mezo a-a nobiltæ fiamminga, verso a quæ o dimostrò particolâ attaccamento ascì doppo a so asceiza a-o trono de Spagna.
Vegnuo de fæto into 1516, a-a morte de Ferdinando II d'Aragon, o Catollico, re d'Aragon e de Castiggia, o se recò in Spagna pe prende possesso di so reammi, ma a rapaçitæ do so seguito formao squæxi escluxivamente de Fiamminghi e a so incomprenscion pe quello conglomerao d'instituçioin e d'elementi contrastanti ch'a l'ea a Spagna, o-o reize tutt'âtro che gradio a-i nœuvi sudditi. Questo mácontènto verso l'attezamento do nœuvo sovran o se manifestò int'e adunançe d'e Cortes, che ópôzan di ostaccoli d'ogni gennere a-o governo de Carlo V into timô ch'o voese ezaotoâle e conferî e ciu âte carreghe do stato a di ommi da so tæra natâ.
Quande da pœu into 1519, a prœuvo a-a morte do messiao Mascimilian, Carlo V o lasciò temporaniamente a Spagna, affiando a rezença inta Castiggia a Adrian de Utrecht, pe poñe a propria candidatua a-a coroña imperiâ, scciupò a coscì dita rivotta di comuneros, che tuttavia ben fîto a fallì a caoza da defeçion da nobiltæ e do clero da-o movimento insurreçionâ alloaché questo o menaççò d'asumme un carattere sociâ.
L'incoonaçion de Carlo V a Aquisgraña, ch'a l'ebbe lœugo o 23 òtôbre 1520 e a-a quæ Carlo V o zonse doppo de longhe trattative co-i prinçipi elettoî da-i quæ o l'ótègne, con tant'óo, o confeimento da dignitæ imperiâ, a misse tutt'assemme o nœuvo Cezare faccia fronte a de grave e ardoe responsabilitæ politiche: o l'ea ormai impegnao a fondâ un'egemonia œüropea.
Contra questo sovran no ciu fiammingo ò spagnollo, ma œüropeo, a França a se difeize: Françesco I, che indærno o l'aiva tentao de contrastâ a Carlo V l'ambia coroña, o s'atroava circondao da ogni parte da-i possedimenti do rivâ, che liberamente o poeiva, a so beneplaçito, attaccâ int'o mæximo tempo a França da-e Fiandre, da-i Pirenei, da-i Alpe e longo o Ren. Pe deliviâse da questa morsa Françesco, alligando a pretesto i so driti in sce-o ducatto de Milan, o començò into 1521 quella serie de guære contra Carlo V che se rebelon squæxi sença soluçion de continuitæ, fin a-o 1544 e continuon ascì sotta o regno de so figgio Enrico II.
A primma guæra (1521-1525), terminâ co-a battaggia de Pavia (24 frevâ 1525) a favô de l'imperatô, dove o mæximo re Françesco I o fu fæto prexonê, a fu ben fîto seguia da un'atra campagna, ch'a vidde alliæ contra Carlo V o re de França, pappa Cremente VII e a ciu gran parte di stati italien. Anco-ina votta l'impiatô o sciortì vittoiozo. O mæximo ponteffixe, rinserao into Castel Sant'Angeo da-i orde di lançichenecchi do Frundsberg, o dovette vegnî a patti e i trattæ de Barçeloña (1529) e de Bològna (1530) asseguon finarmente a Carlo V un periodo de paxe. Carlo V mæximo o vègne in Itallia pe compî l'antigo rito medievâ: a Bologna o 22 e o 24 frevâ 1530 Clemente VII o ghe poze in sce-o cappo rispettivamente a coña færea e quella imperiâ.
Into frattempo in Germania l'ea dilagao o movimento luteran. Ma Carlo V, tutto preizo da-a lotta contra Françesco I, o no poeiva asumme contra i protestanti un attezamento troppo energico ch'o l'aviæ posciúo façilmente sciuscitâ un nœuvo fogoâ de guæra rovinoza. Ascì pe conseggio do so cançelê Mercurin da Gattinæa, l'imperatô o se mostrò propenso a-a reunion de un concillio generâ, dove tutte e diverzençe de carattere teologico e ecclexiastego poesan êse ezaorientemente dibattue, contraio invece a quásesæ mezua ch'a scignifichesse una condanna preventiva do luteraneximo.
O çercò insomma de mantegnîse inte 'na poxiçion d'equilibbrio ch'a no l'urtesse eccescivamente i prìnçipi protestanti. D'atra parte l'attezamento de Cremente VII, ch'o s'ea alliao contra de lê co-o re de França, o costituiva una giustificaçion ciu che plaoxibile a-a so conduta blanda verso quelli ch'ean conscideræ erettichi da-a S. Sede. Pertanto Carlo V, pù rimandando a-o futúo concilio generâ quásesæ definitiva determinaçion in sce-a controverscia religioza, o permisse into 1526 (dieta de Spira) a-i luteren o libero ezerciççio da so confescion. Solo doppo a riconciliaçion co-o ponteffexo Carlo V o tentò de repigiâse quant'o l'aiva elargio, ma davanti a-e proteste di luteren, uniise inta liga de Smarcarda, e a-o peigo de una guæra in Germania, o no l'inscistette inta so preteiza.
Da-o 1530 a-o 1535 Carlo V o poe' infin, doppo dex'anni de guæra, dedicâse a dâ recatto a-i so stati, a decadença economica di quæ, unia a un'ineffixente organizzaçion fiscâ, a l'aiva de longo condiçionao a so dispendioza politica œüropea. O nominò rezente di Paixi Basci a sœu Maia; o feççe proclamâ re di Romen o fræ Ferdinando, a-o quæ fin da-o 1522 o l'aiva cedúo i possedimenti asburgichi todeschi; o promosse in Italia a constituçion de 'na liga tra i stati da penizoa, liga a-a quæ aderì ascì o pontefixe e Veneççia, e ch'a l'ea pe lê garantía de paxe, percose atri doi importanti stati da penizoa gh'ean ben obrigæ, Zena co-o Dria Doia, e Firense, onde Carlo V o l'aiva recondúto i Meghi co-a força di arme.
Inte questo mæximo periodo o decize, senscibbile a-e solleçitaçioin sorvettutto spagnolle, de affrontâ a question di Turchi, che se faxeivan sentî no solo in Ungaia, longo o Danubio, ma proppio into Mediterrannio, che a caoza de scorraie di Barbæschi o l'ea vegnúo una stradda marittima spesso infida. Doppo l'occupaçion de Tunexi da parte do temúo pirata Barbarossa, Carlo V into 1535 o l'organizzò una spediçion, a-a quæ parteçipon, sarvo Veneçia, squæxi tutti i stati italien: Tunexi a fu pigiâ d'assâto e o Tirren e o Mediterranio ocidentâ pe un çerto tempo fun liberæ da-i pirati.
Ma o ducato de Milan o continoava a costituî o pretesto giuridico de lotte tra Carlo V e Françesco. Doe nœuve guære ne fun caosæ: l'uña into 1535, a-a morte de l'urtimo ducca sforçesco, Françesco II; l'atra into 1542, sciorta a prœuvo a l'investitua do figgio de Carlo V, Feipo. Tutte doe queste campagne fun favoeive a l'imperatô (sciben che co-a paxe de Crépy do 1544 a França a l'ótègne de condiçioin relativamente favoeive) e Françesco I, co-e so sollite riserve mentæ, o deciarò anco-ina votta de renonçiâ a quásesæ drito in sce-o ducato.
Into 1546, quande zœumoæ a Trento l'ea stæto averto o concilio, Carlo V o stimò zonto o momento de resciorve co-a força a question protestante. Radunao un exerçito, a guæra a procedette de mainea assæ propiççia fin a-a vittoia de Mühlberg (1547), ma, de fronte a-a succesciva ostilitæ do pappa, che pe quella vittoia ch'a corpiva i aotonomisti germannichi o sentiva fâse ciu pezante o zovo çezarrio in sce l'Italia, l'imperatô o prefei anco-ina votta recegâ in sce-a politica do compromisso, concedendo de forte garantie a-i protestanti. Onde o sdegno e e proteste de Paolo III, corpio ascì personalmente da l'oçixon do figgio Peo Loigi Farneize, fæto ducca de Parma e Piaxença into 1545, e soppresso, pe o so attezamento antispagnollo, co-o taççito consenso do Carlo.
A politica imperiâ œüropea a l'ea comunque fallia: contra a França, ch'a s'ea varsciua a l'urtimo do vallido appoggio de Maoriççio de Sassonia; contra a Germania ch'a refiava l'impoxiçion d'un accentramento monarchico; contra a ripreiza turca e contra i atri infinii particolæ problemi œüropei e coloniæ, ch'aveivan reizo a so politica coscì complessa, de votte sciña contraddittoia, o mostrò ormai una so luvega stancheçça. O l'aiva tentao d'impoñise, animao da 'na voentæ tenaxe e da un profondo senso do dovei, squæxi de 'na miscion, a l'Œüropa, e sciorte da quæ o destin o gh'aiva affiao: ma i particolarismi e a varietæ de condiçioin religioze, naçionæ, economiche gh'aveivan ópòsto de difficortæ insormontabile; ni sempre, do resto, o s'ea reizo conto da complescitæ di varri problemi.
Aretiaose a Brussel, o lasciò a-o fræ Ferdinando a cua de compoñe e cose de Germannia; da pœu into 1555 o l'abdicò a-o governo di Paixi Basci e l'anno doppo a quello de tære spagnolle, a favô do figgio Feipo II de Spagna. Portaose quindi in Spagna, o l'abitò una villa presso o monestê de S. Jerónimo de Yuste, intervegnindo quarche votta ancon, però, inti affæ politichi de Spagna.
ŒuvieModìfica
O dettò in françeize a-o so segretaio G. van Male di Commentai a-o so regno, foscia co-o propoxito che foisan votti in latin. L'originâ o l'è anæto perdúo e se ne conserva solo una traduçion portogheize, de scarso interesse, compia verso o 1620.
Atri progettiModìfica
- Wikimedia Commons a contêgne di files in sce Carlo V


text:
Zeughi olimpichi
I Zœughi Olimpichi son un evento sportivo quadriennâ ch'o prevedde a competiçion tra i megio atleti do mondo in quæxi tutte e discipliñe sportive praticæ inti çinque continenti.
Essi, pù essendo comunemente ciammæ ascì Olimpiade, no son da confonde con l'Olimpiade. Quest'urtima a l'indica l'intervallo de tempo de quattro anni che intercore tra un'ediçion di Zœughi Olimpichi e a succesciva. pe questo, sciben che i zœughi do 1916, do 1940 e 1944 no son stæti disputæ, s'é continuao a contezzâ i Olimpiade, coscì che i zœughi de Londra 2012 son stæti quelli da trentexima Olimpiade.
O nomme zœughi olimpichi o fu çernuo pe ricordâ i antighi zœughi olimpichi che se desguggeivan inta Grecia antiga presso a çittæ de Olimpia, inti quæ se confrontavan i megio atleti greghi.
O baron Pierre de Coubertin a-a fin do XIX secolo o l'ebbe l'idea de organizzâ di zœughi scimili a quelli de l'antiga Grecia, e quindi precluxi a-o sesso femminile, ma in sce questo punto ò no fu ascótao. E primme Olimpiade de l'era moderna se desguggettan a Atene into 1896. A partî da-o 1924, vegnan instituii ascì di zœughi Olimpichi invernæ specifichi pe-i sport invernæ. In ciu, existe ascì e Paralimpiade, competiçioin fra persoñe disabile. A partî da-o 1994 l'ediçion invernâ a no se tegne ciu into mæximo anno de l'ediçion estiva, ma sfasaa de doi anni.
A bandea olimpica a raffigua çinque anelli intreççæ in campo gianco. I coî çernui son presenti int'e bandee de tutte e naçioin, quindi a so combinaçion a scimbolezza tutti i paixi, mentre l'intreçço di anelli o rappresenta l'universalitæ do spiito olimpico.
O motto di zœughi Olimpichi o l'é Citius, altius, fortius, ossæ "ciu fito, ciu ato, ciu forte".
Ediçioin e sedi de i Zeughi Olimpici de l'etæ moderna[modìfica | modìfica wikitèsto]
Atri progetti[modìfica | modìfica wikitèsto]
- Wikimedia Commons a contêgne di files in sce Zeughi olimpichi


text:
Tôre de Babæle
BABÆLE (Babel)
Da-o diçionâio filozòfico[1] do Voltaire:
A vanitæ a l’à de lóngo tiòu sciù di gréndi monuménti. Pe vanitæ i òmmi àn costroîo a bèlla tôre de Babæle: «Sciù, tiémmo sciù sta tôre a quæ çimma a tócche o çê, e fémmo diventâ famôzo o nòstro nómme prìmma che sémmo spantegæ pe tùtta a tæra»[2]. L’inpréiza a l’é stæta fæta a-i ténpi de ’n çèrto Falég, ch’o gh’avéiva cómme quìnto antenòu o bón Noè. Cómme se védde, l’architetûa e tùtte e àrte colegæ avéivan fæto gròsci progrèsci inte çìnque generaçioìn. Sàn Gêumo, quéllo mæximo ch’o l’avéiva vìsto i fàoni e i sàtiri, o no l’avéiva vìsto ciù che mi a tôre de Babæle; ma o l’asegûa ch’a mezuâva vintimîa pê d’altéssa. Che no l’é goæi: l’antîgo lìbbro Jacult[3], scrîto da un di ebrêi ciù erudîo, o dimóstra chi-â sò altéssa a l’êa de òtantunmîa pê giudêi, e tùtti sàn chò-u pê giudêo o l’êa ciù ò mêno lóngo cómme o pê grêgo. Sta dimensción chi a l’é asæ ciù vêa de quélla do Gêumo.
Sta tôre chi a l’exìste ancón; ma a no l’é ciù goæi èrta. Bén bén de viagiatoî a-i quæ se peu crédde l’àn vìsta. Mi, che no l’ò vìsta, no ne parliö ciù che de l’Adàmmo, mæ antenòu, co-o quæ no ò mâi avûo l’önô de fâ conversaçión. Ma voî consultæ o reverendo Pàddre præ Calmet: o l’é ’n òmmo de spìrito fìn e de profónda filozofîa, o ve spieghiâ beniscimo a cösa. Mi no sò perché inta Génexi se dîxe che Babæle veu dî confuxón. De fæti "Ba" veu dî poæ inte léngoe òrientâli, e "Bel" veu dî Dîo; Babæle veu dî a çitæ de Dîo, a çitæ sànta. I antîghi dâvan sto nómme chi a tùtte e sò capitâli. Ma no se peu negâ che Babæle veu dî confuxón, ségge perché i architétti se són confûxi dòppo avéi tiòu sciù l’òpera scinn-a òtantunmîa pê giudêi, ségge perché e léngoe se són confûze, e evidenteménte l’é da alôa che i Tedéschi no capìscian ciù i Cinéixi; perché l’é ciæo, segóndo l’erudîo Bochart[4], chò-u cinéize o l’é òriginaiaménte a mæxima léngoa che l’âto tedésco.
Nòtte[modìfica | modìfica wikitèsto]
- ↑ Publicòu into 1767
- ↑ Génexi XI,4
- ↑ In realtæ Jalkut (Compilaçión), òpera de no se sa chi, probabilménte do XIII sécolo, ch’a l’achéugge ’n vàsto lezendâio bìblico.
- ↑ Samuel Bochart (1599-1677), teòlogo e òrientalìsta protestànte, aotô de ’na "Geographia sacra" (1646) e de ’n "Hierozoicum, sive de animalibus Sacrae Scripturae" (1675)
Âtri progètti[modìfica | modìfica wikitèsto]
- Wikimedia Commons a contêgne di files in sce Tôre de Babæle


text:
Ande
E Ande (spagnòllo "Andes") son 'n importante cadenn-a de monti d'o Sûdamerica.
Descriçion[modìfica | modìfica wikitèsto]
S'attrêuvan inta parte ciû ôcidentâ d'o continente, tra l' 11ºN e o 56ºS, attraversando Argentinn-a, Bolivia, Cile, Perù, Ecuadòr, Colombia e Venezuela.
L'artûa media a l'arïva scin a-i 4.000 metri, con diversci ponti inscî 6.000 metri.
A l'è a ciû grande cadenn-a de monti d'o continente american e ûnna d'e ciû importante d'o mondo.
A l'è 'n enorme massa de monti c'a va da nòrd a sûd, pe-a costa de l'Oçeano Paxiffego, pe 'na larghessa de 7.500 km. O sêu monte ciû ato o l'è l'Aconcagua, in Argentinn-a.
Colegaménti esterni[modìfica | modìfica wikitèsto]
- Wikimedia Commons a contêgne di files in sce Andes


text:
Maometto II
Maometto II (in ottoman: محمد ثانى, Mehmet II, dito ﺍلفاتح, Fātiḥ, "O Conquistatô"; turco moderno: Fatih Sultan Mehmet; Adrianoppoli (Tracia), 29 marzo 1432 – Gebze, 3 mazzo 1481) o fu o settimo surtan de l'Impeo ottoman.
Montao a-o trono a soli 13 anni doppo l'abdicaçion do poæ Murad II into 1444, o vègne sovran effettivo solo into 1451 percose into fratempo o poæ l'aiva repigiao o poei into 1446.
A l'etæ de 21 anni o conquistò Costantinoppoli (1453), che da dexenni, protezua da-a so doggia çercia de miage, a rescisteiva a ogni tentativo d'asciddio da parte di Turchi, ponendo fin a l'impeo Roman d'Oriente doppo 1058 anni d'existença.
Començo do regno[modìfica | modìfica wikitèsto]
Nasciuo inta za grego-bizantiña Adrianoppoli, za preiza da parte di Ottomoen (1365) e terça capitâ do so impeo doppo Amasya e Bursa, o zoeno destinao a deventâ Maometto II o l'ea figgio do surtan Murat II e de 'na donna ben probabilmente crestiaña (foscia a-a dreitua italiaña, ciu probabilmente grega)[1].
A 11 anni o fu mandao a Amasya (vexin a-o Mâ Neigro) comme goernao da zona, pe fâ esperiença ma foscia ascì pe mettilo a-o seguo da-a prattica do fratriciddio. Poco doppo, tuttavia, so poæ, firmao a paxe con l'Emirato de Karaman, into sud-est de l'Anatollia, o decize de retiâse a vitta contemprativa e o l'abdicò o trono in favô do figgio, ch'o vègne aponto Mehmet (Maometto) II (1444).
Montao a-o trono, o Maometto II o l'avaò a coscì dita lezze do fratriciddio, eliminando da pœu o fræ Ahmed, ancon da nascion. O Maometto II o domandò squæxi subbito a-o poæ de repigiâ o trono in vista da bataggia co-i croxæ che se saiæ combatuo a Varna, e inte 'n primmo tempo o Murat II o refiò, ma da pœu, fronte a-e fuioze e impeioze proteste do figgio, e foscia ascì perché informao de dificortæ che-o zoeniscimo surtan o g'aiva co-a so corte a Adrianoppoli, o tornò e o l'assonse o comando de forçe ottomañe, che a Varna (1444) fun vittoiose in sce l'ezerçito croxao do Ladislao d'Ungaja e do Zane Hunyadi.
O Murat II o l'arestò in sci-ô trono fin a-o 1451, dæta da so morte.
Conquista de l'impeo bizantin[modìfica | modìfica wikitèsto]
A-a morte do poæ, o Maometto II o montò torna a-o trono e into gîo de soli doi anni o l'arivò a mette fin a l'impeo bizantin conquistando Costantinoppoli (ch'a l'ea vegnua pe lê un'ossescion, tanto ch'o començò a paragonâla a 'na donna ch'a l'aiva refiao o matrimonnio de tanti prinçipi mussurmoen e ch'a doveiva maiâse pe força) o 29 mazzo 1453. L'asciddio o fu conduto co in enorme descceigo de forçe, dœuviando i ciu gren cannoin aloa existenti a-o mondo e a-a dreitua trasportando de dexeñe de nave insci-â tæra, rebelæ a força de braççe da-i scciavi da-o Bosforo fin a-o Corno d'óo scavarcando e erte âtûe de Gàllata, pi agjâ a çellebre cadeña ch'a blocava l'imbocatua do Corno d'óo da-o Mâ de Marmara. Preizo a çittæ, o Maometto II o ne feççe a nœuva capitâ de l'impeo ottoman co-o nomme de Kostantîniyye (قسطنطينيه), sciben che risurte za atestao in particolâ moddo a livello popolâ l'atoâ nomme de Istanbul[2], e o poette coscì frexâse otr'a-o tittolo de "Surtan", de quello de "Qaysar-ı Rum" ascì, ò sæ Cezzare di Romei[3]
Segondo o Tursun Beg, storrico ottoman da conquista, quand'o l'intrò into palaççio Imperiâ, donde scin a quarche giorno primma g'aiva regnao o Costantin XI Paleollogo, o Maometto II o l'aviæ prononçiao de 'n ton dointe questi versci perscen:
L'aagno o monta a guardia inti porteghi da cuppoa de Khusra.
A çiettoa a sœunna o scilençio into palaççio de Afrasiyab.
Coscì va o mondo, destinao a avei fin[4][5]
Doppo questa conquista, o padişa di Turchi o preize ascì i urtimi teritoi bizantin, o Despotato de Moea into Peloponnezo (1460) e l'impeo de Trabezonda insci-ô Mâ Neigro (1461). A quello ponto, nonostante o sgomento dilagao inte tutto l'Ocidente, o stato ottoman o fu definitivamente riconosciuo into mondo comme 'n grande impeo.
Conquiste in Axa[modìfica | modìfica wikitèsto]
Conquistao l'impeo Bizantin, o Maometto II o vozette e so mie verso l'Anatollia, donde l'unificaçion di despægi beylik (segnoie) a l'ea za stæta realizâ da-o so antenao Bayezid I o Furmine, andando però torna in meniççi doppo a sconfita de quest'urtimo inta bataggia d'Ankara contra o Tamerlan (1402). Preizo Trabezonda, i despægi stateeli anatollichi cheitan un via l'atro e l'Anatollia a fu rœünificâ.
Conquiste in Œüropa[modìfica | modìfica wikitèsto]
Unificao l'Anatollia doppo avei preizo Costantinopoli, ossæ a segonda Romma, o Maometto II o començò a cæzâ no goæi in segretto l'idea de vegnî o nœuvo Çezao e quindi de conquistâ a primma Romma, che i Turchi ciamavan za Kizil Elma, ossæ O Mei Rosso. In tâ moddo saieiva stæto torna rœünio sotta 'n unnico dominnio i teritoi de l'antigo impeo Roman. A stradda a l'ea longa e a doveiva necessaiamente passâ pe-i Barchen, quindi o Maometto II o tentò de invadde a Serbia, ma into 1456 o fu sconfito a l'asciddio de Belgraddo da l'ezerçito crestian ghiao da-o Zane Hunyadi e San Zane da Cavestran.
Un atro inreduxibbile aversaio o-o l'incontrò into Vlad III de Valacchía, ch'o-o sconfisse into 1462. Un terço o fu l'arbaneize Zorzo Castrioto Scanderbeg. O Scanderbeg o moî a Lezha o 17 zenâ 1468, e i so familiæ e seguaxi dovettan rifugiâse in Itallia, doppo de che l'Albania a fu sostançiâmente sottemissa, costrenzendo i Veneçien ascì a abandonâ Scutari (1478). A prœuv'a sti eventi, o 25 zenâ 1479 fu firmao a Istanbul un duo tratao de paxe tra i vinçitoî Ottomoen e i Veneçien.
Into fratempo, pù essendo stæto sconfito da-o Steva o Grande de Mordavvia (1457 - 1504) inta bataggia de Vaslui (1475), l'anno doppo o Maometto II o sconfisse i Mordavi inta bataggia de Valea Arba, acrescendo ancon de ciu o so impeo.
A quello ponto, visto e dificortæ a superâ i Barchen, o Maometto II o pontò direttamente in sce l'Itallia via mâ, pigiando con façilitæ Otranto (1480). Tuttavia l'ocupaçion a fu soltanto tempoannia e l'anno doppo un grosso ezerçito constituio sotta l'eggida de pappa Scisto IV o-o constrense a abandonâ l'impreiza.
Indærno fu ascì l'asciddio de Rodi, strenoamente difeiza da-o picceno exerçito di Cavagei Uspiagei ch'o l'ocupava into 1480.
A morte[modìfica | modìfica wikitèsto]
O 3 de mazzo 1481, poco doppo avei traversao o Bosforo pe 'na nœuva campagna segretta in Axia, prezumibilmente contra i possedimenti di Mamelucchi burji (che regnavan in sce-i atoæ Egitto, Scirria e Arabbia Saodia), donde o padişa di Turchi foscia o l'amiava a assumme o controllo da Mecca e quindi a êse ófiçialmente riconosciuo Califfo[6], ossæ "Vicaio" ò "Successô" do Profeta Maometto, o Maometto II, za da tempo gravemente marotto, o moì a l'etæ de 49 anni, doppo avei construio un grandiscimo impeo. O figgio Bayezid II, so successô, o no fu ezente da sospetti de pariciddio. A tomba do Maometto II a l'è tuttoa ogetto de grande veneraçion inta Cami,[7] ossæ a Moschea do Fatih, da lê fæta edificâ a Istanbul insci-ô scito da gexa di Santi Apostoi into quartê che da-o so ezornativo (Fatih, Vittoiozo, Conquistatô) o l'ha pigiao o nomme.
Attivitæ in ambito çivî[modìfica | modìfica wikitèsto]
O Maometto II o l'asciorbì a vegia aministraçion bizantiña into stato ottoman, inviando into contempo a-a so corte di artisti e di umanisti da l'Itallia (prezempio o Gentî Belin ch'o dipinse o so famozo retræto) e di erudii da-i teritoi greghi, lasciando in fonçion a Gexa bizantiña e ordinando a-o so Patriarca de tradue in turco i scriti di crestien, confermando con questo e con di atri importanti gesti de tolerança religioza a probabbile fe' crestiaña da moæ. Lê ascì comme tanti segnoî do so tempo o lezeiva i aotoî antighi tanto ch'o se fava leze ogni giorno di epizoddi da vitta de Lusciandro Magno, do quæ o l'ea grande amiratô.
Tra i edifiççi da lê fæti construe, i ciu importanti son:
- o palaççio de Topkapi, ò "Gran Seraggio", l'enorme rescidença dinastega sciorta a inmaggine de l'antigo, aloa fatiscente Gran Palaççio, insci-ô c.d. "Promontoio do Serraggio" de Istanbul;
- o palaççio de Edirne, erizenda vosciua da-o poæ do Maometto, Murad, pochi meixi primma da so morte;
- a Moschea do Conquistatô (tu. Fatih Cami), realizâ da l'architetto Atik Sinan into 1463-1470, comprendente una madrasa, una biblioteca, un uspiâ, un ospiççio, un caravanserraggio, un mercao, un hammam e despægie tombe. Ben danezâ inte 'na serrie de teramotti tra o 1509 e o 1766, l'anno sucescivo o surtan Mustafà III o dette l'incarrego de riconstruîla a l'architetto (Mimar) Mehmet Tahir;
- a veneratiscima Moschea d'Eyüp, in fondo a-o Corno d'óo, fæta erizze da-o surtan durante l'asciddio de Costantinoppoli, fœua da-e miage, insci-ô lœugo do prezonto ritrœuvamento de spœugge d'Eyüp (Abu Ayyub al-Ansari), compagno e portabandea do Profeta Maometto, morto into primmo asciddio arabo a-a çittæ (668). O ritrovamento o fu consciderao d'ottimo aospiççio pe-a succesciva conquista ottomaña da çittæ.
Notte[modìfica | modìfica wikitèsto]
- ↑ a moæ de Maometto II l'è indicâ 'na sola votta inte 'n frammento co-o nomme de Hatun bin ʿAbdullah (a Gentîdonna Figgia de Abdullah), ossæ, segondo o Franz Babinger (Maometto o Conquistatô, pag. 10): "l'è taxuo o so nomme, ma in compenso a vegne ciæamente espressa a so origine non mussurmaña mediante l'indicaçion de 'n nomme de poæ inventao, comme sempre avegne pe-i renegæ".
- ↑ O nomme turco moderno Istànbul o l'è atestao (inte 'na gamma de variante) da-o X secolo, ançitutto inte lengue ærminnia e arraba. O deriviæ da l'esprescion grega "eις tnv Πόλιv" ò "σtnv Πόλn" [(i)stimboli(n)], che scigniffican verso a çittæ, inta çittæ.
- ↑ Cfr. Lusciandro Barbero, o divan de Istanbul.
- ↑ o Grande Re do Tûran cantao into Shahnameh do grande poeta perscian Ferdowsi (ò Firdusi).
- ↑ Tursun Bey A cheita de Costantinoppoli, p. 330 e relativa notta.
- ↑ Verscion translitterâ do sostantivo arabo خليفة (Khalīfa).
- ↑ a prononçia a l'è Fatı̀h Giamı̀, donde a "c" va lezua "g" inte l'arfabeto moderno turco, imposto inti anni vinti da l'Atatürk.
Bibliografîa[modìfica | modìfica wikitèsto]
- (IT) Georgios Phrantzes, Paleologo: grandezza e caduta di Bisanzio, Peust & Gutschmidt, 2008, ISBN 88-38-92226-8.
- (IT) Ducas e M.E. Puglia, Historia turco-bizantina, 1341-1462, Il cerchio, 2008, ISBN 88-84-74164-5.
- (IT) Tursun Beg, (a cua de J.-L. Bacqué Grammont e M. Bernardini), La conquista di Costantinopoli, Milàn, Mondadori, 2007, ISBN 88-04-56250-1.
- (IT) Franz Babinger, Maometto il conquistatore e il suo tempo, Turin, Einaudi, 1970, ISBN 88-06-17681-1.
- (EN) Patrick Balfour Baron Kinross, The Ottoman Centuries: The Rise and Fall of the Turkish Empire, Cape, 1977, ISBN 0-224-01379-3.
- (IT) Agostino Pertusi, La Caduta di Costantinopoli: Le testimonianze dei contemporanei, in La Caduta di Costantinopoli, vol. 1, Fondazione L. Valla, 1976, ISBN 978-88-04-13431-2.
- (IT) Jean-Paul Roux, Storia dei Turchi: duemila anni dal pacifico al Mediterraneo, 1ª ed., Milàn, Garzanti, 1988, ISBN 88-11-69350-0.
- (IT) Steven Runciman, (tradûto da M. L. Rotondi e De Luigi), La caduta di Costantinopoli, Casale Monferrato, Piemme, 2001, ISBN 88-38-46304-2.
- (EN) Stanford J. Shaw e Ezel Kural Shaw, Empire of the Gazis: The Rise and Decline of the Ottoman Empire 1280-1808, in History of the Ottoman Empire and Modern Turkey, vol. 1, Cambridge, Cambridge University Press, 1976, ISBN 0-521-29163-1.
Atri progetti[modìfica | modìfica wikitèsto]
- Wikimedia Commons a contêgne di files in sce Maometto II


text:
Rubigliu
U rubigliu (Robinia pseudoacacia (L., 1753), ditu asì rubìnia a Seravòle, acàcia in zenàize, gasia in finarìn, gazîa in priàize, gazìa in arbenganàize cumme in urmeàscu, o sgazìa[1], gaggìa in arascìn, gaśìa asì a Inpéria) l'é 'na pianta da famìa di Fabaceae, originaria dl'América du Nord e naturalizò in Europa e in òtri cuntinainti. Gh'é tanti rubigli anche inte l'Apenìn ligure, e i fiùe du rubigliu i piòza tantu a-i òvie chi fan in tipu d'amé bón e famuzu.[2]
Nòtte[modìfica | modìfica wikitèsto]
- ↑ Èrli, Castregiancu, Castreveiu, Cîxöa
- ↑ (IT) L'amé d'Rubigliu in Liguria, in sce alpamiele.it. URL consultòu o 1º dexénbre 2021.
Òtri prugètti[modìfica | modìfica wikitèsto]
- Wikimedia Commons a contêgne di files in sce Robinia pseudoacacia
- Wikispecies a contêgne informaçioìn in sce Robinia pseudoacacia


text:
Divinn-a Comédia
A Divinn-a Comédia a l'è un càppo d'òpera da letiatûa mondiâle scrîto da Dante Ardighê tra o 1304 e o 1321. A l'è divîza in træ pàrte: Infèrno, Paradîzo e Purgatêuio.
Stöia[modìfica | modìfica wikitèsto]
Strutûa[modìfica | modìfica wikitèsto]
Ediçioìn in zenéize[modìfica | modìfica wikitèsto]
A Divinn-a Comédia a l'è stæta tradûta inte prinçipâli léngoe do móndo, conpréizo o zenéize. A Divinn-a Comédia tradûta in zenéize da Padre Gazzo into 1909 a se peu leze chi, inta WikiVivagna.
Into 2018 o Claudio Malcapi o l'à tradûto torna a Divinn-a Comédia into zenéize d'ancheu. O primmo canto de questa nêuva versción o se peu lêze chi.
Atri progètti[modìfica | modìfica wikitèsto]
- Wikivivàgna a contêgne una pàgina dedicâ a Divinn-a Comédia
- Wikimedia Commons a contêgne di files in sce Divinn-a Comédia


text:
Mâ Adriatego
O Mâ Adriatego (albanéize: Deti Adriatik, bosniaco e croato: Jadransko more, serbo-montenegrin: Jadransko more oppûre JaдpaHcko Mope, sloven: Jadransko morje), o l'é 'n'articolaçion do Mâ Mediterraneo.
DescriçionModìfica
Scituòu tra a penìzoa italiann-a e a penìzoa balcanica, o bagna sei Pàixi: Italia, Slovenia, Croaçia, Bòsnia-Erçegòvina, Montenéigro e Albania.
Lungo çirca 800 km e lârgo mediamente 150 km, o crêuve 'na superfìçie de 132.000 km². O l'é collegòu a-o Mâ Ionio attraverso o Canâle d'Otranto.
Atri progèttiModìfica
- Wikimedia Commons a contêgne di files in sce Mâ Adriatego


text:
Voæ
Vuè, o ascì Voæ (Voæ in zeneize, Vado Ligure in italian) u l'è ün comüne de 8.282 abitanti int'a pruvincia de Sann-a.
Geugrafia[modìfica | modìfica wikitèsto]
U comüne u se truva int'a Rivéa de Punente, confinante cu'u cappulögu d'a sö pruvincia. E duì fraçiuìn de Sant'Ermo e d'U Segnu sun a munte d'u paize, sciü p'â valle percursa da-u rian Segnu insc'ou versante meridionäle da Rucca di Crôi a 792 m.s.l.m. U territóiu comünäle u fa pärte d'a Cumünitæ Muntann-a d'u Zövu.
Stoja[modìfica | modìfica wikitèsto]
L'antîgu paize de Vuè, ciamóu in épuca rumäna Vada Sabatia, u se svilüppa int'u II seculu a.C. inturnu a ün canpu militäre imperiäle, ün d'i primmi d'a culunizzaçiùn rumäna in Liguria.
Divegnüu dunca municipium de l'inperu de Rumma e inpurtante nódu viariu e mercantile p'ou cunzunzise d'e vie cunsuläri pruvegnenti da Zena, Turtunn-a (Derthona) e da-a cósta punentinn-a. U vegne poi destrütu da-i Lungubärdi int'u 641, ma sutt'a-u duminiu d'i Franchi u riêsce a retiäse sciü e a divegnî poi sede vescuvile da-u VII a-u IX seculu.
Vuè fa poi pärte d'i pussediménti feudäli d'i marcheisi Del Carretto e poi d'i marcheisi di Ponzone, passandu poi a-a Repubbrica de Zena. A vegne dunca eretta a Puistaia. I Zeneizi i aumentan u svilüppu cummerciäle d'u portu, faxendu de Vuè ün di ciü impurtanti centri purtuäli d'a Rivéa.
A segue poi a stoja d'a Repubbrica de Zena, intrandu a fä pärte d'a Fransa, d'u Regnu de Sardegna (1815) e d'u Regnu d'Italia (1861).
Int'u XX seculu Vuè a cunusce ün svilüppu p'ou ciü indüstriäle. Int'i anni çinquanta e sciuscianta i se inciantan in zóna diversi stabilimenti, scinn'ai anni settanta cu'a centräle termuelettrica ex Enel, cu'e sö due çiminee de 200 metri chi l'éan u scinbulu du paize.
Löghi de 'nteresse[modìfica | modìfica wikitèsto]
Castélli[modìfica | modìfica wikitèsto]
- Quärche ruvinn-a d'u castellu, custruìu int'u Mediuevu da-i marchèizi D'u Carretto, ch'a se pö vedde int'a fraçiùn d'U Segnu.
- Forte San Luensu e San Steva: d'u XVI seculu, custruìu da-i zeneizi.
- Forte San Giacumu: custruìu int'u 1757 insc'ou Cou de Vuè a pruteçiùn d'u portu.
- Bastiùn de San Giuvanni
Architetüe religiuse[modìfica | modìfica wikitèsto]
- Gexa paruchiäle de San Giuvanni Battista: custruìa int'u seculu XVIII a l'è na ricustruçiùn in stîle baroccu de na gexa ciü antiga, cun l'ünica navä surmuntä da-a cupula. A strûtüa, restaurä doppu a segunda guêra mundiäle, a l'a na facciäta decurä cun de stattue de l'öttuçentu d'u Brilla.
- Gexa de Nostra Scignùa da Neive: int'a zöna de Bossarìn.
- Capella de San Feipu Neigri: d'u 1732, a Bossarìn.
- Gexa paruchiäle de Nostra Scignùa d'a Vixitaçiùn: d'u 1952, a se truva int'a fraçiùn de Portu Vuè.
- Gexa paruchiäle de San Mauriçiu: int'a fraçiùn d'U Segnu.
- Âtóiu de Santa Margaita: vixìn a-a gexa de San Mauriçiu.
- Capella de San Benärdu: a-u Segnu
- Gexa de San Zenexiu: custruìa int'u Mediuevu ne l'omonima localitæ.
- Gexa paruchiäle de Sant'Ermo: custruìa int'u Mediuevu da-i mùneghi de l'Îzua de Berzezzi, a l'a na strûtüa a duì naväte.
- Gexa paruchiäle de Nostra Scignùa Reginn-a d'a Päxe: a se truva int'a fraçiùn de Valle de Vuè.
- Capella de Nostra Scignùa d'u Carmu.
- Capella di Santi Giacumu e Feipu.
Architetüe civili[modìfica | modìfica wikitèsto]
- Punte de Pria, d'u 1434.
- Furnäxe da câçìnn-a de Sant'Ermo
- Rèsti da villa de l'inperatù rumàn Pertinace
Abitanti[modìfica | modìfica wikitèsto]
Evuluçiùn demugrafica[modìfica | modìfica wikitèsto]
Abitanti censæ[4]
Minuranse furèste[modìfica | modìfica wikitèsto]
Segundu l'ISTAT, a-i 31 dixenbre 2017, a Vuè ghe sun 563 rexidenti furèsti.
Cultüa[modìfica | modìfica wikitèsto]
Müsei[modìfica | modìfica wikitèsto]
- Müseu çivicu de Villa Groppallo: u müseu u cögge mateiä de l'inperu rumàn e mediêväle. I reperti rumäni sun steti rinvegnüi int'a zöna archeulógica ciamä Vada Sabatia, e na numericamente discreta culeçiùn de muneæ rumäne (Queirolo) tra u II e u V seculu a l'è cunservä int'u müseu.
- Pinacutéca çivica: a cunserva de pitüe de scöa zeneize, lunbärda e spagnolla realizæ tra u XVI e u XVIII seculu.
Dialettu[modìfica | modìfica wikitèsto]
Persunalitæ lighæ a Vuè[modìfica | modìfica wikitèsto]
- Pertinace (Alba, 126 - Rumma, 193), inperatù de l'inperu de Rumma.
- Arturo Martini (Treviso, 1889 - Milan, 1947), scultù.
- Manlio Baçigalû (Vué, 1908 - Zena, 1977), alenatù e zügóu de balùn.
- Vessillo Bartoli (Vué, 1908 - Vué, 1981), alenatù e zügóu de balùn.
- Giuseppe Chittolina (Vué, 1909 - Zena, 1946), zügóu de balùn.
- Valerio Baçigalû (Vué, 1924 - Turìn, 1949), zügóu d'a Naçiunäle de futbàll.
- Lidio Lovisolo (Finä, 1929 - Milan, 2001), scultù.
- Osvaldo Motto (Vué, 1942), alenatù e zügóu de balùn.
- Anna Giacobbe (Vué, 1958), politica
Manifestaçiuìn[modìfica | modìfica wikitèsto]
Fèste e fêe[modìfica | modìfica wikitèsto]
- Fèsta de San Giuvanni Battista, patrùn de Vuè, a cazze u 24 züĝn̂u. A fèsta a l'incumensa u 23 züĝn̂u cun ün tradiçiunäle spettaculu de föghi seräli da-i puntili insc'ou mä. U 24 u se fa u mercóu insc'ou lungumä e a Prucesciùn, cu'u cäru d'u Santu p'ê vie d'u paize.
Ecunumia[modìfica | modìfica wikitèsto]
Vuè u l'è ün cumüne ciütostu indüstrializóu, u óspita paigi stabilimenti indüstriali e ditte. Parçialmente insc'ou sö térritóiu a se truva na çenträle termuelettrica, primma ENEL e òua Tirreno Power, pensä e realizä a-a fin d'i anni '60 e inandiä tra u mazzu 1970 e u dixembre 1971. E sö duì äte çiminee de 199 metri i sun caratteristiche d'a sc-cianä. Prospera a l'è l'ativitæ purtuäle: paigi traghetti ch'i unìscian u cumüne a-a Corsega e a-a Sardegna, atraccan näve merci, porta-container e survatüttu paigie pétrulaeæ, faxendu d'u portu de Vuè u primmu portu italiàn cun Trieste p'ou petroliu e i sö derivæ. In Vuè u pärte ascì in impurtante öiudóttu pe spedì i cumbustibili int'a zöna de Milàn e in Germagna.
A tradiçiùn indüstriäle de 'stu cumüne chi a l'a reixe int'i anni d'u boom ecunómicu, quande Vuè u l'a visciüu na forte crescita ecunómica divegnindu poi pe lungu tenpu u paize a ciü äta cuncentraçiùn indüstriäle d'Európa, ch'a se cuntrapugnìva a-a vexinn-a e ciü gróssa Sann-a che int'u mêximu periudu a l'éa cunsciderä ünanimemente a piccola Manchester pe via d'a sö forte indüstria, tra e ciü flóride d'Európa. In Vuè u se trûväva ascì in stabilimentu d'a FIAT p'â custruçiùn de pigniuin e pärti meccaniche in genere (1200 dipendenti). U l'a serô int'u 1984 cu'u ricullucamentu de 600 lavuratûri in 3 növe ditte piccinn-e. Inchö u cumüne de Vuè u l'è pärte fundamentäle d'a mägra ecunumia savuneize. U sö portu u l'è amministrou da l'auturitæ portuäle de Sann-a.
A l'éa in prugettu a realizaçiùn de na enurme ciattafurma cuntainer ch'a cangià cumpletamente a zona de Portu-Vuè, e a fuxe d'u turente Segnu, ch'a l'è steta da pocu finìa, cu'a sö inauguraçiùn a-i 12 de dixembre 2019[5].
Traspórti e vie de cumunicaçiùn[modìfica | modìfica wikitèsto]
Stradde e autustradde[modìfica | modìfica wikitèsto]
Vuè a se truva insc'ä Stradda Pruvinciäle 1 Aurelia (de lungu Stradda Statäle n° 1). A se pö razzunze ascì da l'autustradda A10 sciurtindu a-u vixìn casellu de Sann-a.
Lignie fêruviarie[modìfica | modìfica wikitèsto]
Vuè a dövia a staçiùn insc'ou térritóiu d'u cumüne de Cuggiæn denuminä Quiliano-Vado, insc'ä lignia fêruviaria Zena-Vintimìggia, in particulä int'u trætu lucäle cunpreisu tra Sann-a e Imperia.
Amministraçiùn[modìfica | modìfica wikitèsto]
Scindico: Monica Giuliano (Lìsta cìvica "Lavoriamo con i vadesi") da-o 27/05/2014
(2° mandâto)
Çentralìn do comùn: 019 8863501
Email do comùn: info@comune.vado-ligure.sv.it
Stöia de l'amministrasiùn cumünale[modìfica | modìfica wikitèsto]
Binelaggi[modìfica | modìfica wikitèsto]
Vuè a l'è gemellä cun:
- La Ravoire, da-o 2002
- Niquero
Spor[modìfica | modìfica wikitèsto]
Futbàll[modìfica | modìfica wikitèsto]
A Vuè a gh'è a squaddra d'u F.C. Vado 1913, ch'a l'a guagnóu a primma Coppa Italia de balùn, int'u 1922.
Notte[modìfica | modìfica wikitèsto]
- ↑ Dato Istat - Popolasiùn residente a-u 30 züĝn̂u 2019.
- ↑ Clascificaçion sismica (XLS), in sce protezionecivile.gov.it.
- ↑ Legge 26 agosto 1993, n. 412, alegòu A, Tabélla di gràddi/giórno di Comùn pe Región e Provìnsa (PDF), in sce efficienzaenergetica.acs.enea.it, 1 màrso 2011, p. 151. URL consultòu o 25 arvî 2012.
- ↑ Statìstiche I.Stat - ISTAT; URL consultòu o 28-12-2012.
- ↑ (IT) Arianna Codato, Vado Ligure, inaugurata la piattaforma Maersk, in sce ilsecoloxix.it, 12 dexénbre 2019. URL consultòu o 4 agòsto 2021.
Bibliugrafìa[modìfica | modìfica wikitèsto]
- (IT) Daniela Andreoni, Nicolò Cassanello, Francesco Murialdo e Furio Ciciliot, Toponimi del Comune di Vado Ligure, in Progetto toponomastica storica, vol. 7, Società Savonese Storia Patria, 2012, ISBN 88-85-86606-9.
Ätri prugètti[modìfica | modìfica wikitèsto]
- Wikimedia Commons a contêgne di files in sce Voæ


text:
Apricotta
A apricotta o bricòcalo (in ingleise apricot e in italian albicocca) a l'è o fruto de l'ærboo do bricocco, con nómme scentìfico Prunus armeniaca (L., 1753)[1].
A cianta a l'è da mexima famiggia e genere de fruti comme a çëxa, o pèrsego e a brigna.
Descriçión[modìfica | modìfica wikitèsto]
O fruto o l'è normalmente sferico de 3.5 - 6 citti de diametro. O cô, de sòlito giäno euvo/ arson, o peu aveghe de strïe rosse. A pelle a l'è vellùâ. A apricotta a g'ha un'armella soö, dùa e do cô do legno.
Variêtæ[modìfica | modìfica wikitèsto]
De apricotte a gh'è divèrsce variêtæ, tra e quæ s'aregorda a armugnìn valleggia, coltivâ inte l'òmònima fraçión de Sànn-a.
Produtoî[modìfica | modìfica wikitèsto]
Galerîa d'inmàgine[modìfica | modìfica wikitèsto]
Bricòcali a asecâ, in Turchîa.
Nòtte[modìfica | modìfica wikitèsto]
- ↑ (EN) Prunus armeniaca, in sce powo.science.kew.org. URL consultòu o 2 màzzo 2021.
Vôxe corelæ[modìfica | modìfica wikitèsto]
Atri progetti[modìfica | modìfica wikitèsto]
- Wikimedia Commons a contêgne di files in sce apricotta


text:
Emilia-Romagna
L'Emilia-Romagna a l'è unn-a region de l'Italia settentrionâ de 4 milioìn de abitanti, con capoleugo Bologna. A confinn-a a levante co-o mâ Adriatego, a nòrd co-a Lombardïa e o Venneto, a ponente co-o Piemonte e a Liguria e a sûd co-a Toscann-a e e Marche e a Repûbbrica de San Marìn.
L'Emilia-Romagna a l'è fæta da l'union de dôe regioìn stöiche, l'Emilia e a Romagna; a primma a comprende e provinse de Piaçensa, Parma, Reggio, Modena, Ferræa e in tòcco da provinsa de Bològna co-o capoleugo; a segonda a comprende e provinse de Ravenna, Rimmini, Forlì-Cesenn-a e a parte de levante da provinsa de Bologna, ciù quarche tòcco de Marche e da Toscann-a.
Capoleughi de provinsaModìfica
I capoleughi de provinsa de l'Emilia-Romagna son (in ordine arfabetico):
NòtteModìfica
- ↑ Òperatîva dai 7 de zùgno 1970
- ↑ Dæto Istat - Popolaçión rescidénte a-i 30 de novénbre 2021.
Âtri progèttiModìfica
- Wikimedia Commons a contêgne di files in sce Emilia-Romagna


text:
Catænn-a Fiéschi-Adórno
Catænn-a Fiéschi-Adórno, conosciûa cómme Catænn-a da Zêna (Zêna, 5 arvî do 1447 – 15 seténbre do 1510), a l'é stæta 'na mìstica italiànn-a, aregordâ sorviatùtto pe-e sò òpere de mizeicòrdia vèrso i pövei e i maròtti. A-i 23 arvî do 1737 a l'é stæta proclamâ Sànta da Pappa Cleménte XII; a l'é conosciûa ascì co-o tìtolo de Dotôa do Purgatêuio, pe avéi scrîto o Tratâto do Purgatêuio.
Vìtta[modìfica | modìfica wikitèsto]
A Catænn-a a fâva pàrte da nòbile cazàdda di Fiéschi: o poæ o l'êa o Giàcomo Fiéschi, patrìçio zenéize, discendénte do Pàppa Inocénso IV e Vicerè de Nàpoli pe pöco ténpo; a moæ a se ciamâva Françésca De Nêgro. A figétta a l'é stæta educâ segóndo i critêi da nobiltæ do ténpo e a l'à studiòu dónca i clàscichi latìn e grêghi e o Dànte, o Petràrca e o Giacomón da Tödi ascì.
A-i 13 zenâ do 1463 a l'à spozòu o Giuliàn Adórno e coscì a l'à pigiòu o cognómme do màio. A famìggia da Catænn-a a s'êa dæta bén bén con i Adórno pò-u predomìnio in sciâ çitæ, e s'êa in sciâ fìn arivæ a 'na trêgoa pròpio gràçie a sto maiézzo de conveniénsa fra a Catænn-a e o zóveno Adórno. A cóbia a no l'à avûo de fìggi e se sa pöco de sti prìmmi ànni. Dòppo avéi pasòu i prìmmi dêx'ànni co-o fâ 'na vìtta spenscerâ e mondànn-a, a Catænn-a a l'à avûo 'na conversción religiôza, testimoniâ ofiçialménte co-a sò prezónta vixón mìstica a-i 24 màrso do 1473; e sò màio o gh'é andæto aprêuvo co-o convertîse lê ascì. Lô àn cangiòu vìtta do tùtto, són andæti a stâ inte 'na câza modèsta da-arénte a l'uspiâ de Pamatón e o màio o l'é intròu into tèrso órdine françescàn. A vìtta mìstica da Catænn-a a l'é stæta bén bén pìnn-a e a l'é testimoniâ da-i doî scrîti: o Diàlogo spiritoâle e o ciù avoxòu Tratâto do Purgatêuio, dónde con paròlle sénplici a l'à çercòu de spiegâ a sò esperiénsa mìstica.
Dacànto a sta vìtta spiritoâle a Catænn-a a l'à visciûo 'na fòrte ativitæ de servìçio vèrso i ciù pövei e i maròtti. A l'é deventâ Diretôa de l'uspiâ, cösa bén bén ræa pe-e dònne de quélli ténpi e vêa fónte d'inspiraçión pi-â renovaçión da Gêxa catòlica de alôa. Inte sta sò ativitæ a s’é pigiâ a pésta ascì (quélla do 1493) ma a n'é goarîa.
Pe òpera de un di sò discépoli ciù stréiti, l'Ètore Vernàssa, l'é stæto tiòu sciù a Zêna o coscidîto “Ridûto”, ò sæ o prìmmo ricòvero pe-i maròtti grâvi e che no se peu curâ.
A l'é stæta soterâ a Zêna inta Gêxa da Santìscima Nonçiâ de Portöia, ancheu conosciûa cómme Gêxa de Sànta Catænn-a da Zêna.
Âtri progètti[modìfica | modìfica wikitèsto]
- Wikimedia Commons a contêgne di files in sce Catænn-a Fiéschi-Adórno